blogari.net bloga - Martxoa 2008\nArtxiboak: Martxoa 2008\n13:19:38, Atalak: berrikuntzak, berriak, nagusia\nBlogari.net-en informazio asko mikroformateatuta dago. Mikroformatuak XHTML(HTML) etiketak baliatuz, informazioari esanahia gehitzen dioten formatuak dira. Beste era batean esanda:\nPertsonentzako irakurgarriak diren informazioak, makinentzako ere irakurgarriak izatea da helburua.\nHonek bizitza berria ematen dion informazioari eta gauza gehiago egin daiteke honekin. Benetan zein potentzial duen ikusi nahi baduzu erabili Mozilla Firefox nabigatzailearen Operator tresna barra.\nKontaktuak kodetzeko hCard mikroformatua erabili daiteke editore aurreratuaren bidez. Honen bidez pertsona edo erakunde ezberdinen informazioa kodetu daiteke kontaktu txartel bat sortuz.\nHonetaz gain blogari.net barnean definituriko profila ere hCard baten bidez kodetuta dago. Honela, gure blogera sartzen den jendea guk definitutako datuak ezagutu eta gure kontaktu txartelaren bidez ezagutzeko aukera izango du.\nEkitaldiak kodetzeko hCalendar mikroformatua erabili daiteke editore aurreratuaren bidez. Honen bidez ekitaldi edo gertarakari ezberdinak kodetu daitezke.\nEsteka atalean egiten diren loturak gure bloga eta beste orrialde horren arteko erlazioa zehazteko erabiltzen da XFN mikroformatua. Lehenetsi moduan contact harremana definitzen bada ere beste erlazio mota batzuk definitu daitezke aipatutako orriarekin dugun harremana kontutan hartuz. Honek lotzen gaituzten eta lotzen ditugun web gune/blogen arteko erlazio sarea eraikitzeko balio digu.\nSocialgraph bezalako APIek eta XFNgraph bezalako aplikazioek gure erlazio sare hori bistaratzen laguntzen digute.\n11:45:13, Atalak: berrikuntzak, nagusia\nBerrikuntza berriak egiten ari gara blogari.net-en hauek amaitzen eta probatzen goazen bezala hemen aipatzen joango gara. Gaur bi berrikuntza:\nOrain arte laguntza atalean sortutako laguntza testuak wiki batean antolatu dira era egokiagoan kudeatzeko. Wiki honen bidez zuei ere laguntza atala egin eta hobetzeko ahalmena eman nahi dizuegu, blogari gehien ezagutzen dutenak erabiltzen dutenak direla filosofia jarraiki.\nZeuden testuak eramateaz gain, laguntza testu berriak ere gehitu ditugu.\nProfila eta kontaktu formularioa\nErabiltzaileekin komunikazioan jartzeko kontaktu formularioa erabilgarri jarri eta SPAMaren aurkako neurriak jarri zaizkio. Erabiltzaileei beraien profila eta deskribapena erakusteko aukera ematen diren funtzionalitateak aktibatu egin da. Era berean, funtzionalitate hau kudeaketa gunetik jarri eta kentzeko aukera izango duzue orain.\nProfilari mikroformatuak (hCard) ere gehitu zaizkio. Informazio horrekin gauza gehiago egin eta semantikoki hobeto egituratua egon dadin.\nHorretaz gain, erabiltzaile bakoitzak Avatar bat izateko aukera du orain. Hau da, bere erabiltzailea definitzeko irudi bat aukeratzeko aukera izango du.\n11:34:05, Atalak: aipagarriak, blogak\n11:57:44, Atalak: laguntza\nEuskaltube.com gunera joan eta bertan eskaintzen den bideoa txertatzeko kodea kopiatu\nBlogariko kudeaketa gunetik "Kodea/Web2.0" botoia sakatu editorean.\nBertan, euskaltube botoia sakatu eta kopiatu berri duzun kodea itsatsi.\n11:52:07, Atalak: berrikuntzak, nagusia\nHainbat aldaketa egiten gabiltza blogarin, beraz zenbait gauza aldatuak eta berriak ikusteko aukera izango duzue. Orain arte editore aurreratuan lanean egon gara, euskaltube-ko bideoak txertatu eta bilduko etiketak mezuan integratzeko aukera ematen du orain. Ekitaldi eta kontaktuen mikroformatuak sortzeko botoiak ere hobetu ditugu. Laster gauza gehiago, bitartean gauza arraroak ikusten badituzue, lanean gabiltzala jakin ezazue.\n11:20:58, Atalak: berriak, nagusia\nElurnet eta UEUk elkarlanean aurten Internet eta teknologia berrien inguruko euskarazko ikastaroak prestatu dituzte. Gai berriak eta interesgarriak eta egitura berritzaileago, trinkoago batean.\nINFORMAZIO UHOLDEA KUDEATZEN IKASI (2 egun)\n2008ko Apirilaren 16a - 2008ko Apirilaren 17a\nSindikazioa aspalditik erabilgarri bazegoen ere ez da blogen eztanda iritsi arte hedatu. Orain esparru hori erabat gainditu du eta interneteko leku gehienetan aurkitzen dugu sindikatzeko aukera. Honek informazio iturri ezberdin ugarietara harpidetzeko aukera ematen digu beti ere informatuak egon gaitezen.\nGero eta garrantzitsuagoa da informazioaren kudeaketa egokia egitea. Gure esparruko berriak ezagutu, gure enpresa, talde, elkarteari buruz esaten dena ezagutu, alertak jaso etab. egin daiteke tresna hauen bidez. Informazioa jasotzeaz gain besteekin (talde publiko zein pribatuekin) informazio hau trukatzeko aukera handiak ematen ditu. Informazioa era parte hartzaile batean elkartrukatzeko aukera emanez.\nGure edukiak gure esparrutik kanpo ere zabaltzeko aukera ematen dute jarioek. Hauen formatu estandarrari esker edukia mila lekuetan jartzeko aukera ematen dute esfortzu minimo bat eginez. Enpresa, elkarte edo taldeek gaur egungo interneten entzun eta sindikazioan oinarritutako informazio kudeaketa berritzaile bat egiteko beharra dute.\n[informazio gehiago] [izen eman]\nWWW BERRI BATEN LEHEN URRATSAK (egun 1)\nTim Berness Lee-k proposatu zuen WEB SEMANTIKOaren ideia gauzatzeko aukera oraindik urrun ikusten denean, Interneti balio semantiko gehiago ematen dioten zenbait teknologia sortzen hasi dira. Teknologia horiek gure informazioa baliagarriagoa eta aberatsagoa egiten dute. Horien artean Mikroformatuak, RDFa, GRDDL aurkitzen ditugu. Ikastaro honetan batez ere mikroformatuetan sakonduko da, nahiz eta aipatutako beste horiek ere jorratuko diren.\nMikroformatuak gaur egungo Interneten erabiltzen diren estandarrak erabiliz bertan dagoen informazioari zentzu semantiko bat emateko jaio dira. Mikroformatuetan oinarrizko proposamenak pertsonak jartzen ditu makinen aurretik. Sortzen den informazioa irakurtzeko gaitasuna izango dute pertsonek baina baita makinek ere. XHTMLk XMLn egindako formatu konkretu bat izanik informazioa gordetzeko aukera ematen baitu.


Hernanik gaur hasiko du denboraldia Euskal Ligan Jatorkideren aurka - Hernani - Kronika.eus\nHernanik gaur hasiko du denboraldia Euskal Ligan Jatorkideren aurka\nGasteizen jokatuko dute, 19:00etatik aurrera, eta aurreneko taldea da konpetizioa hasten. Beste bost taldeak beranduago hasiko dira.\nEuskadiko Ligan jokatuko duen senior mutila izango da lehen taldea txapelketa jokatzen hasiko dena. Gaur, 19:00etan, Gasteizen, Aranalde kiroldegian, bisita egingo dio Jatorkide taldeari.\nDenboraldia gogorra espero da, gehiago osasun egoeraren ondorioz, konpetizio berarengatik baino. Taldeko arduradunek diotenez «egoera hau dugu beraz aurrera egin behar. Denboraldi hasiera ez da erraza izan, entrenamendu datak, ordutegia... arazo izan dira, iaz bezala, eta urte bete ondoren ez dugu gaia zuzendu».\nSenior mutilek lesioekin arazoak izan dituzte aurredenboraldian eta ondorioz, lagun arteko partida bat soilik jokatu ahal izan dute. Bera Bera taldearen aurka izan zen pasa den aste bukaeran eta emaitza 3-2 izan zen donostiarren alde. «Garrantzitsuena da jakitea non dauden gabezi haundienak, hauek izanik baloia jaso eta erasoak prestatzeko unea».\nNeska seniorren taderik ez\nArazo guzti hauek izan arren, boleibolak sei talde osatu ditu aurtengo denboraldirako, zazpigarrena -senior neskak-, ez ateratzea erabaki da, entrenamendu ordutegiak kontuan izanik, baina datorren denboraldirako taldea osatzea izango da helburua.\n80 jokalari sei taldetan banatuak daude eta helburua denboraldi ona osatzea da\nKirol arloa bigarren mailan geratu arren, helburua denboraldi on bat osatzea izango da eta taldeak 12-14 jokalariz osatuak izanik, badago indarra horrela izan dadin, 80 jokalari inguru daude, eta horretarako lana egiten ari dira.\nInfantil neskek bi talde izango dituzte aurten, kadete neskak bezala, eta hauek azaroa edo urtarrilean hasiko diren itxaroten daude. Foru Aldundiak eta Federazioak hartu behar dute erabakia. Jubenil neskek, urriaren 27an izango dute lehen partida, etxean, eta Irikierako txapelketakoa izango da, Aretxabaletako Arizmendi taldearen aurka.


Bizkaiko eskuhartze sozialaren sektorea arriskuan dagoela ohartarazi dugu | LAB SINDIKATUA\nZerbitzu Publikoak Zerbitzu Soziokomunitarioa Bizkaiko eskuhartze sozialaren sektorea arriskuan dagoela ohartarazi dugu\nBizkaiko eskuhartze sozialaren sektorea arriskuan dagoela ohartarazi dugu\nZerbitzu Sozialen karteraren dekretu berriaren aplikaziotik eratorritako Bizkaiko Eskuhartze Sozialeko sektoreko berregituraketak, sektoreko sindikatuak alertan jarri gaitu sindikatuak.\nAzkenengo lan hitzarmenaren sinadura eta gero, ziurgabetasun aro batean sartzen ginela ohartarazi genuen. Kartera dekretu berriaren aplikazioak, lan baldintzetan izango zituen eraginak zalantzak sortarazten zizkigularik.\nPasa den astean, sektorearen berregituraketak lehenengo kaleratzea ekarri zuen, zehazki, Bizitegi elkartean. Honetaz gain, aurreko otsailaren 5ean izandako kontaktu batean, GIZARDATZ eta GEROAN patronalek, sindikatuok egiten dugun analisia berretsi ez ezik, berrantolaketak sorturiko ondorioengatik, langileen kaleratzeen beharra, enpresa batzuen mahai gainean dagoela aipatu zuten.\nKartera Dekretu berria hazkunde aukera bat moduan planteatzen da sektorearentzako, gizarte zerbitzuen finantziazioa murrizten den heinean. Guzti honek murrizketa handiak ekarri ahal ditu zerbitzuaren kalitatean. Finantziazio falta hau langileongan erortzen da beste behin ere; lan eskubideen murrizketarekin, lan kargen handitzearekin, pertsonal murrizketarekin eta kaleratzeekin.\nBizitzen ari garen egoeraren garrantzia kontuan izanik eta espekulazioarekin bukatzeko helburuarekin, sektorean ordezkaritza dugun sindikatu guztiok gatazkan inplikatuta dauden eragile guztiekin bilerak deituko ditugu. GIZARDATZ patronalari, Bizkaiko Foru Aldundiko Inklusio Sailari eta Eusko Jaurlaritzako Osasun Sailari bilkura eskaerak helaraziko dizkiegu.\nHonekin, alde batetik, sektorearen, zerbitzuen eta finantzazioaren gaur egungo egoera, modu zuzen batean ezagutzea bilatzen dugu. Bestetik, Bizkaiko Eskuhartze Sozialaren kalitatea bermatu nahian, zeresana duten eragile guztien parte hartzea bultzatu nahi dugu.\nBukatzeko, patronalek, instituzioen aurrean erakusten ari diren ahalduntze falta kontuan izanik, finantzazioaren arduradunen interpelazioa baino lehen, langileon kaleratzeak konponbide gisa jartzen dituztelarik; sektoreko sindikatu guztiok, Bizitegiko langileek, kaleratutako langilearen berronartzearen helburuarekin planteatzen dituzten ekintza eta mobilizazioak, gureak egiten ditugu, gure babes publikoa helaraziz. Gatazka honek duen berebiziko garrantzia argi geratzen dela uste dugu, Gizardatzen hitzetan honakoa esan zenean: “Bizitegik kaleratzeen aukera heldu duen lehenengoa izatearen zorigaitza izan du”. Honengatik guztiagatik, sektoreko langile guztiak hurrengo otsailaren 19an, Otxarkoagako plazan 10:30etan, burutuko den kontzentrazioarekin bat egitera gonbidatzen ditugu.\n“Historikoki, zorretan gaude etxeko langileekin”\nUSOAko enpresa-batzordeak mobilizazioei ekin die berriro hitzarmenaren negoziazioak duen blokeoa salatzeko\nLurgorri eguneko zentroaren aurrean mobilizatu gara Gernikan, kalitatezko zerbitzu publikoen defentsan\nNafarroako Esku-hartze Sozialeko langileek lanuzteak eta mobilizazioak egin dituzte, sektoreko lehen hitzarmenaren negoziazioen blokeoa salatzeko\nHarridura eta haserrea adierazi nahi dugu ELAk zaintzaren eremuan lan egiten duten gizarte zerbitzuetako sektore batzuetan aldebakarrez deitutako grebaren harira


Sazka Taldea Erresuma Batuko Loteria Nazionalaren Eskaintza | Lottery.com\nSazka Taldea Erresuma Batuko Loteria Nazionalean egindako eskaintza kontuan hartuta\nLottery.com-ek | Otsaila 11, 2020\nKarel Komarek Sazka Taldeko magnate txekiarrak Erresuma Batuko Loteria Nazionalaren funtzionamendu lizentzia ziurtatzeko interesa agertu du.\nGaur egun eztabaidatzen ari dira\nTxekiar Sazka Taldea da arrakasta handia Europa osoko loteria-frankiziakDirudienez, Erresuma Batuko Loteria Nazionalari aurre egitea pentsatzen ari da ustiapen lizentzia berritu ondoren.\nGaur egungo frankiziak bere proposamen erakargarriagatik erakartzen du, 14 milioi dolar (18.1 milioi milioi dolar) baino gehiago irabaziz 2018an bere loteria eta kirol apustuetako saltokietan. Loteria gaur egun Kanadako Camelot-ek zuzentzen duen enpresa bera da. lizentzia 1994an abian jarri zenetik.\nBeste batzuk kontuan hartuta\n2023an berritzeko lizentziarekin, Sazka taldea ez da benetako interesdun bakarra. Ikerketa-lerro potentzialak Mister Richard Branson-ek sortu zituen, Virgin sortu zuenak, eta Northern & Covering-en jabea Richard Desmond.\nErresuma Batuko Joko Batzordeak (UKGC) Rothschild & Co inbertsio bankua kontratatu du interesa duten lizitatzaile serioek berrikus dezaten pakete bat eraikitzeko. Prozesuaren hasiera laster jakinaraziko da.\nSazka-k finkatutako ibilbidea du\nSazka Taldeak Italiako, Austriako, Greziako eta Txekiar Errepublikako hainbat herrialdetan loteria frankiziak ustiatzeko aurreko historia du. Erresuma Batuko Osasun Loteria ezaguna ere egiten dute.\nWebguneak erakundea da "kontinentearen loteria operadorerik handiena eta arrakastatsuena". Karel Komarak txekiarrak sortutako KKCG inbertsio-zorroko kideak dira gasa eta petrolioan fortuna egin zuenak.\nTaldeko bozeramaile batek honako hau adierazi du: "Sazka Taldea Erresuma Batuko Loteria Nazionalaren hurrengo lizentzien jakitun da. Joko Batzordeak eskaintzak egiteko baldintzak eta baldintzak iragarri ondoren, Sazka Taldearen erantzuna zehazteko ebaluatuko ditugu. "\nBaliteke oraindik Camelot biraka ateratzea\nErresuma Batuko Loteria Nazionalaren frankizia Camelot marka kanadarrak dauka, azken hiru lizentzia eskaintzak irabazi dituena.\nLoteria Nazionaleko zuzendari nagusia Nigel Railton erakundeak 2017an berrikuspen egokia abiarazten lagundu zuen konpainia berriz dinamizatzen zentratuta. Ordutik hona, erakundeak loteriako txartelen eta urradurako txartelen salmentak hazten ari direla ikusi du, 80 milioi jokalari inguru 14 milioi dolar (18.1 milioi milioi dolar) baino gehiago gastatu baitute 2018an.\n£ 865m inguru ($ 1.118 milioi) zenbatu zen iaz gobernu horren alde loteria betebehar gisa. Camelot gaur egun Ontarioko irakasleen pentsio motakoa da.\nLehenago Mister Richard Branson mota horretako eskaintzari eutsi zitzaion. Hala ere, badirudi azken txanda honekin karten inguruan lehia gehiago dagoela.\nTabcorp erraldoi australiarrak gainera frogatutako zantzuak kapela loteriaren frankiziaren eraztunean sartzeko. Gaur egun Australiako loteria-konpainiarik handiena da eta Sun Bets-en jabea den jabea da. Gaur egun 5 milioi milioi dolar ($ 6.53 milioi) balio du burtsan.


Parkea Bizirik -eko habia-kutxetan hegazti intsektujaleen errunaldiak eta txitaldiak aurrera doaz – GAUR DONOSTIA\nParkea Bizirik -eko habia-kutxetan hegazti intsektujaleen errunaldiak eta txitaldiak aurrera doaz\nErrunaldia 5-7 arrautza zuri orban gorridunez osatuta egon ohi da. Arrautza bat goizero. Azken arrautza errutean eta kumeak aldi berean jaio daitezen txitatzeari ekiten diote. 13 egun beren 13 gauekin beroa ematen. Harrigarria da errunaldien ehuneko handi batean arrautza bat hutsa izatea (ernaldu gabea) eta energia iturri galdua izatea. Jaiotzen direnean, ez dituzte begiak garatu eta begi-globulu nabarmenak eta lodiak dituzte. Hazkuntza oso azkarra da; izan ere,\ngurasoek intsektuez eta haien larbez elikatzen dituzte, proteinetan oso aberatsak direnak. 20 egunetan lumatu eta kanpora irteten dira. Gurasoekin beste aste bat bizimodua ateratzen ikasteko, eta independenteak dira. Bikote gutxi batzuek bigarren errunaldiari ekiten diote.\nEkainaren amaieran kumaldia bukatzen da. Orduan, habia-kutxek atseden hartzeko, lo egiteko edo hotzetik eta euritik babesteko beste erabilera bat hartzen dute. Baso soiltzeak, egurra lortzeko zuhaitz zuzenen landaketek (pinuak eta eukaliptoak) eta ehun urtetik gorako zuhaitzen desagertzeak hegazti askok habiak egiteko zulorik ez izatea\neragiten du. Kutxek, beraz, hegaztiei ziklo biologikoak osatzen laguntzen diete.\nHegazti intsektujaleek, armiarmekin batera, ekosistemen barruan bizi-funtzioa betetzen dute, eta osasunaren eta orekaren eragile gisa funtzionatzen dute. Batez ere ornogabeez elikatzen dira, horien artean intsektuak. Intsektu horietako batzuek (batzuk bakarrik) basoak eta laboreak kaltetzen dituzten izurriteak sortzen dituzte, eta hegazti mota horiek beren ekintza eta hedapena geldiarazten laguntzen dute.31 urte dira (1990 – 2021) bolondresok gure inguruan habia-kutxak eraikitzen, mantentzen, garbitzen eta datuak biltzen daramagun denbora. Denbora horretan, eta 2021eko\ndatuak kontuan hartu gabe kumatze aldia amaitu ez delako, 7200 ikuskapen egin dira, eta heriotzak kenduta, 2371 hegazti mundura atera dira.\nKlikatu YouTuben habia-kutxa ikuskapena Parkea Bizirik edo https://youtu.be/xJFi2nHoMjs helbidea 55 segunduko bideoa Donostiako Ulia mendian kaskabeltz handien kumaldia ikusteko.\nJarrai dezagun Naturaren aldeko mezua lantzen eta zabaltzen.\nAnterior Entrada anterior: Sigue adelante la temporada de cría de aves insectívoras en las cajas-nido de Parkea Bizirik\nSiguiente Entrada siguiente: Elkarretaratzea egin dute Larratxon


Eguneko Zentroko asialdi jardueren eskaintza handituz doa astetik astera - Goierriko Hitza : Goierriko Hitza\nEguneko Zentroko asialdi jardueren eskaintza handituz doa astetik astera\nAisialdiak ez du etenik izan pandemia garaian, baina ekintzak moldatu egin dituzte. Terrazari probetxu handia atera diote. Nagusilaneko boluntarioek lanbideen gaia landu dute\nPandemia garaian ere, Legazpiko Eguneko Zentroak ez ditu ahaztu erabiltzaileei zuzendutako aisialdi jarduerak. Segurtasun neurri guztiak hartuta, astetik astera areagotzen ari den eskaintza da hori.\nHala baieztatu zuten atzo zentroaren aurrealdean elkartu ziren Amaia Olariaga begiraleak, Asun Ugarte Nagusilaneko boluntarioen koordinatzaileak eta Maite Lonbide gizarte gaietako zinegotziak. Atzean, eguerdiko eguzkiaz gozatzera ateratako erabiltzaileak zituzten korro batean bilduta.\nAzken urtea «ezberdina eta berezia» izan den arren, zentroak jarraitu du aisialdi ekintza desberdinak antolatzen, «beti ere osasun neurriak errespetatzen, hau da, musukoaren erabilera, distantzia eta eskuen higienea», Olariagak azaldu zuenez.\nEguneroko ekintzen artean, egunkaria irakurtzea eta gimnasia aipatu zituen, baina «ekintza bereziagoak» ere egin dituztela zehaztu zuen, «inauteriak, aitaren eta amaren egunak, emakumeen egunean egindako elkartasun martxa, San Joanak, San Ferminak…». Familien parte hartzea ez da posible izan, baina bideo bidez gertu izan dituztela gehitu zuen aisialdi begiraleak.\nBoluntarioak ere aipatu zituen, «Legazpin oso talde ona daukagu», eta horiei esker eguraldi onarekin terrazari probetxu atera ahal izan diote, «erabiltzaileek paseoak emateko, euren arteko harremanak sustatzeko eta kanpoko jendearekin kontaktua izateko». Azokara irteerak egin dituzte eta musika emanaldiake ere izan dituzte.\nNagusilaneko boluntarioek, berriz, jarduna moldatu egin behar izan dute. «Hainbat ekintza ezin ditugu egin, ez Eguneko Zentroan, ez egoitzan ezta Garagunen ere», azaldu zuen Ugartek. Karta jokoak eta bingoa alboratu, eta zentroaren barrura sartu ezin dutenez, kanpora atera dituzte erabiltzaileak, terrazan paseatzera eta azokara, adibidez.\nBeste ekintza batzuk ere burutu dituzte, eta horietako bat lanbideena izan da. «Bi boluntario etorri dira, euren lanbideak azaltzera, bata gizonezkoen ile apaintzailea zen eta besteak piper hautsa egiten zuen Extremaduran». Irailean saio gehiago egingo dituztela agindu zuen.\nBoluntario horien lana, hain zuzen, eta zentroa kudeatzen duen Eulen enpresako langileena goraipatu zuen Lonbidek, eta eskerrak eman zizkien «neurriak hain zorrotz betetzegatik, horren emaitza zentroan positibo bat bera ez izatea izan delako».\nAlde horretatik, Legazpiko Eguneko Zentroa «oso segurua» dela berretsi zuen Lonbidek, eta zerbitzu horren premia duten legazpiarren senitartekoei deia egin zien plaza eskatzeko. Horretarako, udaletxeko gizarte zerbitzuetara jo behar dute.\nLegazpiko Eguneko Zentroak 24 plaza ditu astelehenetik ostiralera, eta 18 larunbat, igande eta jai egunetarako.


Uberan - Euskal Idazleen Elkartea - Eric Dicharryrekin solasean\nLiburua jarraipen bat da baina denborak nor naizen erakutsiko dit. Obra ez da egun batean eraikitzen. Obra betirako utziko duzun aztarna da. Marmolezkoa. Baina aztarna bizirik mantentzeko filtro batzuetatik pasatu beharko da (informazio eta ikusgarri gizartetik, erosleetatik, fama eraikitzaileetatik, kontsumerismotik, podereetatik, argitaletxeetatik, marketing propagandatik...). Uste dut libururik interesgarrienetakoak ez dira inoiz argitaratuak izan filtro haietatik ez baitziren pasatu. Sobera desberdinak zirelako. Sobera atipikoak. Atipikotasun honek literatura eta arteen bideetan altxor anitz utzi ‘ta baztertu ditu.\nBitxia da. Roland Barthesek txoraturik zegoen Japoniako zazpisilabetaz baina uste dut euskal herrian zegoen olerki-bertsugintza baztertu zuela. Japoniako 5-7-5 + 7-7-ra joan zen baina Euskal Herrian zegoen 7-6-7-6 bertsu sistematik ez da pasatu. Barthesek utzi zuen hutsa antropologian egin ditudan ikerketei esker enseiatu nuen betetzen. Batzuetan ondoan duzuna deskubritzeko urrun joaten zara. Barthesen kasua zen. Euskal Herrian zuena Japonian atzeman zuen. Barthesek Frantziako kolegioan eman zituen kurtso eta seminarioak Eleberriaren prestakuntza deitzen direnak berriz irakurri behar dira. Haikuzaleentzat altxorra da. Irakurtzen dudanak ene idazlana elikatzen du. Inter-testualitate eta inter-sorkuntza batean bizi naiz. Ene lanaren berezitasuna hor kokatzen da. Transbertsaltasun batean non sorkuntza guztiak gurutzatzen diren (literatura, olerkia, antropologia, argazkigintza, performanza...). Gero hainbeste hurbiltasunagatik Roland Barthes ene familiakoa bilakatu da. Egin zituen hausnarketek ene idazlana inpaktatzen dute. Ideki dudan ibilbide berrian galdera hau atzeman dut. Nola batu zatiturik edota fragmentaturik den idazlana testu globala batean? Barthesek inoiz idatzi zuen eleberria, hil zen eleberri hori idatzi gabe Pariseko istripu batengatik, idatzi beharko dut. Idazlan honek aforismo eta haikuetatik urrunago eramanen nau. Baina agian idazti beharko dudan eleberri hori ez da inoiz bukatua izanen. Eleberri hau fantasma bat baita. Interesgarria dena ibilbidea da. Work in progressa.\nAkaso poesia mota hori baino, liburu honetakoa gertuago dago komunetako ateetan idatzitako lerroez, aldarriez, abiadura bizian eta urgentziaz eskuz idatzitako kale-testuez... Horrela sentitzen duzu zuk?\nGertutasun-urruntze bat badago irakurlearekin, hala ere: artearekiko eta kontzeptuarekiko lotura ikusten den heinean, egungo artearen munduak akaso gutxiengo oso elitista bati mintzo zaiolako... Bertako poesiak muga hori apurtu nahi du?\nAurreko liburuetan bezala boterea, kontrola, errepresioa... azaleratu dituzu, zauri ironikoen gisan:\nIkerlaria zara, arte munduan egiten duzu lan... Zer proiektu duzu orain esku artean?\nAskatasuna ez da errepikatze batetik etorriko, berrasmatze batetik baizik. Ez dut burgesak txundituta uzteko sortzen, askatasuna lortzeko baizik\nLiburua objektu artistikotzat kontsideratzen dut\nNi ez naiz inoiz izan propagandazale amorraturik. Baina sortzen duzuna karrikaratzeko hortik pasatzera behartua zara. Hau paradoxa hau!\nTestuen geroa zein izanen den ez dakit, baina kaleko grafitiak edota ipurdimamiko tatuajeak bilakatzen badira bikain. Euskal Herriko kaleek askatasun hau behar dute eta. Zuriegiak direlako


'Gurasoei gutuna' idazlan lehiaketa antolatu du Ttiklik-ek - Goierriko Hitza : Goierriko Hitza\n'Gurasoei gutuna' idazlan lehiaketa antolatu du Ttiklik-ek\nTtiklik Elkarguneak Gurasoei gutuna idazlan lehiaketako oinarriak kaleratu ditu aurten ere. Euskaraz idatziak izan behar dute lanek; gehienez 2 orrikoa (helduetan). Ohi bezala, lau mailatan sailkatu dute lehiaketa. 0-7 urte arteko haurtxoek, marrazkiz adieraziko dituzte gurasoei esan beharrekoak. Gazteen maila, 6 eta 11 eta 12 eta 18 urte bitarteko mailatan banatu dute. Helduetan, 18 urtetik gorakoek hartu ahal izango dute parte.\nLanak aurkezteko epea azaroaren 10ean bukatuko da. Gutunez bidali nahi bada, Ttiklik Elkargunera bidali behar da, Idazlan laburren lehiaketa idatzita: Beasaingo Zelaeta Berri Plaza, 3. Posta elektronikoz bidali nahi dutenek info@ ttiklik.com helbidera bidali beharko dute.\nSariak, azaroaren 30ean\nAzaroko azkeneko larunbatean, 30ean, egingo da sari banaketa ekitaldia. Maila bakoitzean sari bana banatuko dute.


Udan ere mingaina astinduko dugu – Egizu elkartea\nUdan ere mingaina astinduko dugu\nUdan inoiz baino gehiago euskaraz gozatu behar dugu, patxadaz. Eta hori lortzeko bi proposamen ditugu: herrian bertan udako berbalaguna eta Bizkaiko baserri giroan euskaraz egin.\nBerbalagunak V. Mintza Egunean\nUdako berbalaguna urtero antolatzen dugu Getxon, dagoeneko klasiko bihurtu zaigu. Ekainean zehar izena emateko aukera dago, eta taldeak uztailaren lehen astean ipiniko ditugu martxan. Parte hartzeko zeuk esan zein ordutan eta egunetan etorri ahal zaren eta horren arabera talde berriak sortuko ditugu. Uztaila eta irailean lotuko gara, abuztuan taldeko kideek erabakiko dute zer egin.\nBigarren egitasmoa Topaguneak (euskara elkarteen federazioak) eta EHNE (Euskal Herriko Nekazarien Elkarteak), elkarlanean, mintzalagunentzako aukera berri bat landu dute. Busturialdean eta Mungialdean dauden 17 baserritan, giro euskaldunean murgildu eta euskaraz bizitzeko aukera eskainiko dute, baserriko lanetan laguntzearen truke. Proiektuan parte hartzeko edo informazio gehiagorako Topagunearekin harremanetan jartzea baino ez dago. Izena emateko epea ekainaren 25ean amaituko da.\nEgizu Getxo Euskaldun elkartea2010-06-09T18:26:32+02:002010-06-09|agenda, berbalagunok, egizu, kultur jarduerak|0 Comments


Eguraldiaren iragarpena Euskadin 2018ko apirilaren 22an: abisu horia euriagatik | EITB Eguraldia\nAbisu horia ezarri dute gaur arratsaldean euriagatik\nEusko Jaurlaritzako Segurtasun Sailak iragarritakoaren arabera, 15 l/m2 pila daitezke Euskadiko hainbat tokitan.\nBilbon izandako egun euritsu baten artxiboko argazkia. EiTB\nEguraldiari buruzko informazioa\nEusko Jaurlaritzako Segurtasun Sailak aditzera eman duenez, abisu horia ezarriko dute gaur 20:00etatik aurrera Euskadin euri bortitzagatik. Abisua goizaldeko 04:00ak arte egongo da indarrean.\nEguraldiaren iragarpenaren arabera, Euskadiko zenbait tokitan metro koadroko 15 litro pila daitezke, euri bortitza edo ekaitzak direla eta. Ekaitz eremuetan, gainera, haize-ufadak gogorrak edo oso gogorrak izan daitezke.\nEguraldiaren iragarpena astelehenerako\nAstelehenean iparraldeko haizea nagusituko da eta behe-hodeiak ekarriko ditu kantauri isurialdera; ez da baztertzen, gainera, goizean euri apur bat egin dezakeenik. Hegoaldean giroa eguzkitsuagoa izango da eta erdi-mailako hodeiak eta goi-hodeiak agertuko dira gehienbat.\nArratsaldeak aurrera egin ahala bero-hodeiak garatuko dira eta eguna amaitu baino lehen zaparrada trumoitsuren bat bota lezake. Ipar isurialdean, ipar haizearen eta hodeien ondorioz, apur bat jaitsiko dira tenperatura beroenak. Gainerako tokietan, berriz, ez dira gehiegi aldatuko. Oro har, maximoak 25 ºC azpitik geratuko dira.\n6 atxilotu, Sansohetako ustezko prostituzio sarearekin lotuta\nGailu elektroniko guztientzako kargagailu unibertsal bat proposatu du Europako Batzordeak\nTransmisio txikiarekin jarraitzen dute Nafarroan, 18 kasu zenbatu baitituzte


EPPK: "Uko egiten diogu etsaiaren amarruan erortzeari"\nUribetxebarriak bizi duen egoera gogor salatu du EPPK-k.\nEuskal Preso Politikoen Kolektiboaren (EPPK) hitzetan, Aieteko hitzarmenaz geroztik indartu zen prozesuak du garrantzia. "Horretan jarri behar dira indarrak; uko egiten diogu etsaiaren amarruan erortzeari", dio euskal gizarteari eta nazioarteko komunitateari zuzendutako agirian (pdf). Bestalde, kolektiboak amaitutzat eman du Iosu Uribetxebarriaren egoera (eta gaixo dauden gainerako presoena) salatzeko helburuarekin abuztuan hasi zituzten protestak, gose grebak barne.\n"Gobernu espainiarrak Iosuren kaleratzea atzeratuz, dagoeneko jasan duen porrota mozorrotu nahi du. Josuri berari eta Kolektiboari erakutsi dugun duintasuna eta tinkotasuna ordainaraziz", dio EPPK-k agirian: "Erronka itsu batean sartu nahi izan gaituzte, izan ditzakeen ondorio lazgarriei jaramonik egin gabe eta baita ere bilatuz, esan genezake".\n"Dei egiten diogu euskal jendarteari biderka ditzala Josu eta beste hamahiru preso gaixoak askatzeaz gain, gu guztiok Euskal Herriratzeko ekimenak; eta arduradun politikoei, hiltzen utzi nahi duten prozesu politikoa indar berriz sustatzeko", gaineratzen du.\nHerrira: "Uribetxebarriaren heriotza aurreratzen ari dira"\nBien bitartean, Herrira plataformak elkarretaratzea egin zuen atzo Donostiako Ospitalean (han dago preso Uribetxebarria, hirugarren graduan). Beñat Zarrabeitia plataformako kideak salatu zuenez, "Uribetxebarriaren heriotza aurreratzen ari dira, eta euskal gizarteak ez du nahi gatazkaren ondorioz inor gehiago hiltzea".\nFiskaltzak helegitea jarri dio Uribetxebarriaren baldintzapeko askatasunari (2012-09-05)


Informazio praktikoa | Asuncion Intranet\nLan egutegia zerbitzu bakoitzean jarria dago, eta eskatu nahi duenarentzat eskuragarri dute Giza Baliabideen Sailean.\noporrak, bajak eta baimenak:\nOporrak, ordutegi gorabeherak, bajak, baimenak eta abar formulario hau betez eskatu beharko dira, eta zure zuzeneko arduradunari eman beharko diozu, hark dagokion Zuzendaritzari igorri dakion. Erakundeko langile orok du, hitzarmenez, 30 eguneko oporraldia izateko eskubidea. Urteko egutegia osoa betetzen ez bada, oporraldia lan egindako egunen araberakoa izango da. Giza Baliabideen Sailean eska dezakezu kalkulua.\nAsunción Klinikan garrantzi handia ematen diogu familiako kontziliazioari, eta horregatik laguntza ezberdinak ditugu hala eskatzen duten langileentzat:\nSeme-alaben eta adinduen zaintzarako eszedentziak\nSeme-alaben zainketarako lanaldi murrizketak\nFamilien laguntzeko babesak\nNeurri ekonomiko eta fiskalak\nGiza Baliabideen Sailean eska dezakezu informazio gehiago\nBanketxe transferentzia bidez egiten da. Beharrezko datuak Giza Baliabideen Sailean aurkeztu behar dira. Nomina sortzen den edozein kontzepturi eragin diezaiokeen edozein aldaketa Giza Baliabideen Sailari adierazi behar zaio; bizitoki aldaketa, kontu korrontea, banketxea, jaiotzak, etab. guzti horiek.\nKlinikan ordezkaritza duten sindikatuak ELA eta LAB dira.\nLangileen betebeharrak eta eskubideak zedarritzen dituen Lan Hitzarmen bat dago langileen eskura. Hemen kontsultatu dezakezu.\nSarrera nagusiaren alboan kafetegia dago, janaldi eta taberna zerbitzuekin. Ondorengo ordutegi isponemos de una cafetería junto a la entrada principal, con servicio de comidas y bar. El horario de la cafetería es el siguiente:\nJai egunak: 9.00h-20.00h\nPazientearen arretarako zerbitzua:\nAdministrazio eta Zuzendaritzako solairuan Klinikako paziente eta erabiltzaileek beren kexa eta erreklamazioak egin ditzakete. Halaber, solairu guztietan iradokizun kutxatilak daude. Horrez gain, pazienteak eskuragarri ditu erreklamazio orriak; Harrerako erakusmahaian eska ditzakete.\nKlinikako parkingak tarifa bereziak ditu langileentzat. Hartaz gozatzeko Administrazioan eskatu behar dira txartelak. Txartel hori aparkalekuko kutxazainetan kargatu dezakezu -30€ gehienera-, eta ohiko tarifa baino askoz murritzagoekin ordaintzea ahalbidetuko dizu. Halaber, doako txartelak ditugu Klinikan praktikak egiten ari diren ikasleentzat.\nKlinikako aldagelak azken solairuan daude. Dutxak eta takilak daude haiek erabili nahi dituzten Klinikako langile guztientzat.\nlangileen kolore bereizgarriak:\nBata txuria: Sendagileak\nUniforme urdina: Erizaintzako pertsonala\nUniforme lila: Teknikariak\nUniforme arrosa: Laguntzaileak\nUniforme gorria: Fisioterapeutak\nUniforme berdea: Garbiketa\nUniforme grisa: Zeladoreak\nSukaldari uniformea: Sukaldea\nKlinikako pertsonalak eta lehen graduko senideek doako sarrera dute Klinikak eskaintzen duen zerbitzu mediko guztietara.


Euskaraz bizi den familia baten kezkak –\nLarunbatean Arnas Dezagun ekimenak manifestua aurkeztu zuen. Honek eztabaida ugari sortu ditu eta gure familiaren iritzia eta esperientzia partekatu nahi genuke.\nGasteizen moduko hiri batean bereziki zaila da euskaraz bizitzea, gaztelania baitago nonahi. Gure auzoan Zabalgana Euskara Taldea daukagu eta, bertan, gure alabek auzoko beste umeekin batera ekintzak euskaraz egiteko aukera dute. Elkarte honek antolatzen dituen ekintzekin pozik gauden arren, hiriak euskaraz eskaintzen dituen aisialdi jarduerak oso murritzak direnez, euskararen inputa eskasa da. Aisiaz eta etxeko denboraz gain, gure seme-alabek denbora luzea pasatzen dute eskolan eta ume gehienen ama hizkuntza gaztelania denez gero, hori euskararen gainetik gailentzen da, umeen arteko komunikazio-hizkuntza nagusia bihurtuz. Hori gutxi balitz bezala, eskola gehienetan familia euskaldunen umeak elkartu beharrean, gela ezberdinetan sakabanatzen dituzte. Guk errealitate honekin topo egin dugu, alaba nagusia eskolan hasi denean.\nNik Duranako Ikasbidea ikastolan ikasi nuen eta bertan D naturalaren aldeko apustua egiten zen. 3 eta 12 urte bitartean, euskara ama hizkuntza zuten beste umeekin batera egon nintzen gelan. Gure komunikazio-hizkuntza euskara izan zen beti. Egoera hori D naturalaren arnasguneak ahalbidetu zuen, hau egon izan ez balitz hizkuntza handiak txikia jan izango zukeen eta. Gaur egun ere, txikitako gelako lagunekin elkartzean, euskaraz hitz egiten jarraitzen dugu, eta hori hasierako urteetan finkatutako hizkuntza ohituren ondorioa da. Izan ere, pertsona batekin hizkuntza batean hitz egiteko ohitura hartzen duzunean, oso zaila izaten da horri buelta ematea. Horregatik, ume euskaldunak sakabanatzean, euskararen erabilera galtzen dute eta gaztelania bihurtzen da gelako komunikazio-hizkuntza.\nAzken urteetan euskaldun kopuruak gora egin du. Aitzitik, beldurgarria da ikustea nola erabilpenak aurkako noranzkoa hartu duen. Egoera horren aurrean, gobernu-aginteek neurri eraginkorrak hartu beharko lituzkete.\nArnas Dezagun ekimenak gai honen inguruan hausnarketa bat eskatzen du. Guk manifestuari atxikimendua eman diogun arren, zalantza batzuk sortzen zaizkigu inklusibitatearen aldetik. Dilema handia da umeen taldekatzea nola egin, baina argi dago gaur egungo sistemak ez duela funtzionatzen eta aldaketak egitea beharrezkoa dela, gure seme-alabak erdalduntzen ari baitira. Gaur egun, umeek euskara gutxiago erabiltzeaz gain, okerrago egiten dute. Geldirik jarraituko al dugu egoera honen aurrean?\nHonengatik guztiagatik, nik Arnas Dezagun ekimenaren manifestuari atxikimendua eman diot.\narnas dezagun, euskalgintza, Euskaraz bizi den familia baten kezkak, euskaraz bizi nahi dut, euskaraz bizi naiz, haur euskaldunen sakabanaketa\n2 pentsamendu “Euskaraz bizi den familia baten kezkak”-ri buruz\nNagore Maturana 2021-12-10 08:13\nMarkelen bizipena Euskal Herriko edozein tokitan errepikatu daiteke, gure politikari guztien eta gizarte eragile gehienen paralisiaren aurrean.\nHaur euskal hiztunak ez sakabanatzeko manifestua irakurri eta sinatu esteka honetan:\nLukas Etxeberria Sagastume 2021-12-15 20:30\nEz da gai erraza arlo inklusiboak galerarik izan ez dezan, baina erabat ados nago zuen planteamenduekin. Gure seme-alabak ere eredu naturalean ibili ziren, eta irakaslea naizen aldetik badakit zer gertatzen den errealitatean.


Numerologiaren bateragarritasuna 7rako - Numerologia\nNagusia Numerologia Numerologiaren bateragarritasuna 7rako\nNumerologiaren bateragarritasuna 7rako\n7 zenbakia 6 eta 8 zenbakiekin bateragarriena dela uste da eta 2 lagunekin ondo ez moldatzea. 7 zenbakidun maitaleak lasai, lotsati eta leialak dira eta beraiek bezalako norbait bilatzen dute.\nNumerologian erabilitako bederatzi zenbaki nagusien arteko konbinazio bakoitzerako bateragarritasun deskribapenak daude. Deskribapen hauek jarraibide soil gisa tratatu behar dira, bi pertsonen arteko harremana nola joan daitekeen jakiteko.\nzer zodiako zeinu den abuztuaren 8a\nAzkenean, gutako bakoitzak nola jokatzen duen eta aukeratzen dugun bazkideekin komunean ditugun gauzak araberakoa da.\nNumerologia bateragarritasuna 7-1\nZenbaki hauek desberdintasunak gainditzen dituzte eta ederki parekatzen dira. 7 zenbakiak ideiak eta behaketa jakintsuak eskaintzen ditu, 1 zenbakiak anbizioa eta emaitzen beharra gehitzen dituen bitartean. Harremanaren gakoa desberdintasunak ulertzea eta elkarrekin etengabe abiatzea da erronka berrietara.\nNumerologia bateragarritasuna 7-2\n2. zenbaki sentikorraren eta 7. zenbaki larri eta barneratuaren arteko harremana monotoniarako joera izan daiteke, ez baitira gauza zirraragarri asko gertatuko lurreko bi pertsona horien bizitzan. Intuizioak adimenarekin topo egiten duen harreman honek funtziona dezake biak elkarren beharretara egokitzen badira eta konpromisoa ulertzeko prest badaude.\nNumerologia bateragarritasuna 7-3\nBi hauek jendeak bezain desberdinak dira. 3. zenbakia etengabe aukera berri eta zirraragarrien bila dabilen bitartean, 7. zenbakia zertxobait urrun dago eta egonkortasun eta intimitate gehiago baloratzen ditu. Epe luzerako harremanak elkarren eskaeren eta helburuen inguruko elkarrizketa ireki batekin hasten bada eta bi aldeetan konpromisoa hartzen bada bakarrik funtziona dezake.\nNumerologia bateragarritasuna 7-4\nParekatze horrek elkarrekiko segurtasuna behar izatean oinarri komunak ditu, harreman leialak egonkorrak eta fidagarriak eskainiz, pasio eta abenturarik ez duen arren. 4 zenbakia hornitzaile naturala eta eraikitzaile nagusia den arren, 7 zenbakia arduratzen da buruko bilaketekin. Konbinazio hau oso indartsua eta orekatua dela frogatzen da, 7 jakintsuak bere espiritualtasunarekin eta bere pentsamoldearekin bere helburu materialak lortu dituen oinarritutako 4 ohiturak sustatzen jarraitzen duenean.\nNumerologia bateragarritasuna 7-5\nLehen pentsamendu batean, 7ko pentsamoldea eta barneko nortasuna agian ez datoz bat 5. zenbakia duen askatasun maitalearekin. Baina praktikak aldea du, bi hauek beren beharrak denbora bakarrean sinkronizatzen ikas dezaketelako. Gainerako denboran bikote hau nahiko ondo konpontzen da eskaera askorik egin gabe, aurkitzearen zain dauden elkarren interes ugariengatik.\nNumerologia bateragarritasuna 7-6\nErakargarritasuna nabarmena izan arren, 6 harmoniatsua eta familiara zuzenduta egongo da ziurrenik zaila izango dela ezkutuko eta abenturazko 7 egonkortasun bihurtzeko. Zenbait zenbakiak 7 gainditu dezake batzuetan kontrolatzeko joerarekin. Oraindik parekatze horren emaitza harrigarria izan daiteke bi hauek beren desberdintasunak ulertzen badituzte eta beren interes komunerako konpromisoak irekita badituzte.\nNumerologia bateragarritasuna 7-7\nBi 7ak dira bakarrak elkar ulertu eta guztiz onartzen dituzten eszentrikitateak eta askotan aipatzen da arima bikotekidea egoera honetarako. Bikote honek mundua libreki esploratuko du eta bizitzaz gozatuko du. Bikote bikaina da hazkunde espiritualerako potentzial garrantzitsua duen bikotea.\nNumerologia bateragarritasuna 7-8\nBadirudi bikote honek maila fisikoan bakarrik funtzionatzen duela, bide emozionala erronka ugariz beteta dago. 8 zenbakiak menderatzeko eta kontrolatzeko joera du, eta 7 zenbakia, berriz, autoritatea egiteko saiakera horiei aurre egiteko joera pribatua eta barnerakoia da. Botere desberdin horiek talka egiten dutenean grina eta argumentua pizten dira.\nzaldiaren urtea 1954\nNumerologia bateragarritasuna 7-9\nKonbinazio hau neutrala da zerrendetan zenbakizko zerrendetan, alde batetik edo bestetik joan daitekeelako. Parekatze horren arrakasta edo porrota oinarritzen den faktore nagusia sinesmen espiritualek adierazten dute. Posizio espiritualak harmonian daudenean lorpen handiak gerta daitezke, baina sinesmen espiritualak kontrakoak badira, ez dago eztabaidarako edo konpromisorako lekurik.\nvirgo gizon maitemindua\neskorpioia gizona libra emakumeari iruzur egiten\nmarte 3. etxean\ntaurus gizonezkoen eta gemini emakumezkoen bateragarritasuna\nzer seinale da apirilaren 30a


3M argi kaxa oihalezko filma ekoizteko prozesuaren 4 abantaila\nadministratzaileak 12-04-21ean egina\n3M munduko enpresa da, iragarkien eta errotuluaren industriarako produktu sorta osoa eskaintzen duena. Teknologiaren garapenarekin, epe luzerako lankidetzarako enpresa ezagun ugari egon da munduan. Jarraian 3M argi kutxaren lau abantailen sarrera da ...\n3M argi kaxa oihalezko pantaila ekoizteko metodoa, nola instalatu 3M argi kaxa oihala\n1. Argi kutxa zapia nola instalatu itsatsi metodo lehorra. Izan ere, filma itsatsi den materialean zuzenean itsastea da, pasta lehorra itsastea, galdaketa maila eta beste oso finak diren markatze filmak. Gomendatzen da transferentzia posizionatzeko paper berezi baten geruza aplikatzea gainazalean. Ez urratu ...\n3M kaxa arineko oihalezko seinaleak egin nahi dituzten lagunentzat, kezkatuena prezioa da, zenbat metro koadro den, aurrekontua gainditzen badu edo kalitatea ona bada, zalantzarik gabe erabili behar dute. Hala ere, okerreko prezioa eskatzen baduzu, horrek 3M materialaren erabilera alde batera uztea dakar ...


Luzien Etxezaharreta — Euskal kultur erakundea\n"Euskaraz hitza hartze hori, libertatearen aldeko bide bat da"\nLuzien Etxezaharreta (1946, Urkodoi, Lapurdi), Euskal Irratietako kazetari ohia izanik ere, Maiatz aldizkariaren eta argitaletxearen koordinatzaile da betidanik. Zazpi berritasunen itzalean plazaratuko da abenduan iraganen den Durangoko Azokan, Ipar Euskal Herriko euskarazko sorkuntza idatziaren berme.\nEuskaraz irakurtzeko zer manera ote zenuen, haur denboran?\nEz zen manerarik, nehondik ere. Salbu gogoratzen naizela Gure Herria nola banatzen zen igandetan, Urkodoiko elizan, mezatik landa, etxe guzietako ordezkariei. Eta euskaraz alfabetatzeko, katixima zen, 1950. hamarkadan. Gaur egun, erraten da euskaldunak analfabetoak zirela, baina uste dut adin bateko jendeak euskaraz irakurtzen zuela elizaren inguruko mugimendu horretatik. Nihaur oroitzen naiz nola ikasi behar izaten genituen, irakurriz, hainbat otoitz eta akta. Euskaraz, latinaren artetik, partikularki ene gisa beretter zelarik. Elizako euskara horrek ukan du bere eragina, formazio bat euskara erabili dugunontzat: XVI. edo XVII. mendeetan iturri zuen euskara klasikoa, landua, gure garaiko idazkeraren oinarri.\nHunkitu zaituzkeen eztabaida gotorra dugu hor: ea elizak anitz egin ote duen euskararen alde...\n1968ko belaunaldikook ferafutre igortzen genituen botere-forma guziak! Hogei urte nituen garaian, eta ohartu nintzen elizak zer lotura zuen boterearekin... Bereziki Espainiaren kasuan, ikusiz abertzaleek zer jasaten zuten. Baina baziren Hego Ameriketan askapen mugimenduan ari ziren apezak ere, edo Témoignage Chrétien mugimenduak Algeriako gerlan ukan jarrera zuzen eta errespetagarria: salbuespenak ziren, elizak garaiko kontserbatismoa segitzen baitzuen, oro har. XIX. mendetik gure haur denbora arte jansenismoak zeharkatu du, baina gurean ere, apezen arabera izan da segitua. Hazparnen bazen Idieder, biziki bortitza zena, ezkerraren kontrakoa, eta Urkodoin, bazen Bayle, arrunt goxoa eta irekia zena. Zabalago joanez, apez euskaltzaleek eliza errespetagarria egin dute, kontutan hartuz euskal komunitatearen bilgune garrantzitsua bazela. Horren adar garrantzitsua Eskualduna kazeta izan da, bere alde txarrekin, frantses nazionalismoa lagundu baitu, eta mundu kontserbadore baten aldekoa baitzen, notableen aldekoa.\nGai minberak baziren hor garaian, itzulian?\nBadakit Maiatzen hastapenean, 1970. bukaera airean, eliza bera ez zela sobera aipatu behar gure artean. Baina gauza berrien gogoa genuen denek. Elizak esperantzaren kontra egiten zuen: etsipenaren alde, hots! Eta garaian, ez genuen batere horren beharrik... Eñaut Etxamendik ederki du kontatzen nola elizak ez duen deus egin barnekaldeko herrien hustearen kontra: neskak sehi Parisera, mutikoak artzain Amerikara, hori onesten zuen! Baserri munduan suizidio anitz bazen garaian, eta bertze sintoma kolektiboago batzuk: euskararen desagertzea, herriaren desegitea. Orduan, gu bildu ginen hiritartasun berri batean, kanpoko kulturek ekartzen zuten ostikoetan, horiek gure literaturan sartu beharrez. Baginen belaunaldi berri bat unibertsitatean ibilia, espainolez eta ingelesez ikasia, jarrera anti-kolonialistakoa: uste dut, hori ulertu gabe, XX. mendeko bigarren zatiko euskal mugimendua ez daitekeela sesi. Badakit nihaurrek ere nola Kitxua, Maputxe bezalako populuek jasan mespretxuak zer oihartzun ukan zuen ene baitan: gurearekin parekatzea ez zen zaila.\nAlta, gaurko egunean ere...\nAski da ikustea Parisen gertatu berri dena: oraindik ere bada kulturen arteko mespretxu sakona, umiliazio erreziproko bat. Jende frantsesak ere ez du ulertzen nola mendratzen dituen besteak, eta horrek nolako erantzun bortitzak ekar ditzakeen. Badakit hori baino konplexuagoa dela afera, baina eztabaidetan ez da uniformizatze horretaz adarrik ere. Bada hor mundu artifizial bat eraikia, bakoitzaren berezitasunak mespretxatzen dituena, baina alde hori agerian uzten ez duena: jendeak anitz sufritu izan du horren baitan, segur naiz gure garaiko suizidioak horri ere lotuak zirela, eta gaurko bortizkeriak elikatzekoa ere aurkitzen duela hor. Munduak balore batzuen inguruan ibiltze beharraz konbentzitua naiz, baina balore horiek zertan diren ez dakit.\n1968ko eraginaren baitan, euskararen tokia argi izan ote zen zuen artean?\n1968tik ukan eragina hainbat arlotan sentitu da, eta poliki-poliki da sartu Euskal Herrian. Guhaur gure tresnen eraikitzeko gai ginela frogatzea garrantzitsua izan da, ikastolekin adibidez. Eta baliagarri ere izan da parekoaren deseraikitzeko: ikusi behar zen De Gaullek nolako Frantzia marraztua zuen, gezurrez! Denak erresistente omen Bigarren Mundu Gerlan, errealitatean gehiengoa pasibo edo belauniko zelarik... Horren parean, munduari buruz begiak zabaltzea genuen xede, kontra-botere bat euskaraz eraikiz. Gero, bakoitzak bere bidea egin baldin badu ere euskararen alorrean, hortik zaigu argiago jalgi Euskal Herriaren ideia: gaurko gazte abertzaleek ez badute ulertzen ere, guretako Bidasoaren bestaldean zelai zuri bat zen, Espainia. Frantziaren inperioan haziak izan gara, horren begi-lagunak genituen sudur-puntan. Ulertu dudalarik menperatuek eta menperatzaileek segitzen zutela gure artean izaten, hainbat gauza erori zait, eta bide berriak zabaldu. Nahiz-eta “facho” (faxistak) eta “stal” (estalinistak) dialektikak gaina hartzen zuen garaiko giroan, kulturen arteko desberdintasuna dut nik atxiki ene baitan, eta horrek dakarren konplexutasuna. Ez dugularik elkar ezagutzen, edo bide hori egin nahi, fite baikara etsai bilakatzen bestearen begietan. Eta hura berdin gureetan!\nNorberak bere kultura ezagutzearena ere kontutan sartzen da hor... Eta garaiko euskal mugimendu progresistak tradizioarekiko ukan mespretxua du Antton Lukuk kritikatzen gaur...\nEkarpen hori biziki interesgarria zait. Maleruski, nik ez dut ezagutu herri kultura hori, eta ez naiz zilegi sentitzen hori nola izan den aipatzeko. Bai, Urkodoin Xalbador bertsotan ikusirik gogoratzen naiz, baina ene oroitzapenetan, ikusten ditut gizonak ardo taza franko edaten, pilota partidatik landa kantuz ari zirela. Oroitzapen horiek geroztik hartu dudan bideak ere baldintzatzen dituzke, hori ere kontutan hartu behar baita. Euskal kultura landu izan dut Enbata, Amaia, Lau Buru batasunetan, baina egia da libertimendu eta maskaradei buruz ez naizela joan. Garaian, Xiberora joatea ere ez zen hala egiten, autorik ez, bide zaharrak, eta mundu horrek ez tiratzen ere, funtsean. Ez dut uste mespretxua ukan dugunik, baizik-eta arlo hori ez ezagutzea. Gero, gure burasoek hainbeste pasibotasun dute erakutsi boterearen aitzinean, non menturaz horri ere ditugula identifikatu beren libertitze eta bizimoldeak. Edo hala zaie gertatu barnekaldekoei, berriz baitiot ez dudala halakorik zuzenki bizi izan.\nZuk fite zenuen Baionara gidatu?\nBai, eta hango ene ingurumenean, lizeoan, euskal kultura zen besta egitea, mozkortzea eta kantatzea: halako pertzepzioa zen, hala pasarazten ere zuten batzuek, eta guretako, ez zen hortik emantzipazio-bide handirik! Enbatan dut nik herri-kulturari buruz lehenik bide egin, Eñaut Etxamendi edo Jean-Louis Maitia bezalakoekin, batez ere kantua beste molde batez deskubrituz. Eugène Goienetxek, Euskal hizkuntza eta zibilizazioaren ziurtagiriaren karietara, klaseak eman zituen 1969an Bordeleko unibertsitatean: euskal diploma zerbait behar nuelakoan, haren ikasle izan nintzen, eta oroitzen naiz bertsoak, kantuak gogoz ikasirik. Horri esker ere nituen ikusi euskararen forma ederrenak, finak, eta gure hizkuntzak munduari begiratzeko ere balio zuela, nola ez. Baina lau liburu baizik ez genituen: Otxobiren alegiak, Kattalinen gogoetak, Lafittek egin Euskal literaturaren historia (lehen tomoa), eta Lexique Français-Basque Tournier-Lafitte. Ez genuen besterik! Bizkitartean, aski izan zen ene burua euskal munduan finkatzeko: 1960. Hamarkada bukaeran, horretaz aise hurbilago nintzen Parisko ikasle mugimenduaz baino.\nDozena bat urte berantago, zer amets kultural zenuten, 1982an Maiatz sortzean?\nLehen ideia izan zen ohartzea euskaraz idazten zuten talentu anitz bazela Iparraldean barreiaturik, eta behar bada horiek bilduz, literaturan beste pauso batzuk emanen zirela gurean ere. Itxaro Borda eta ni izan ginen mugimendu horren hezurra, hazia: zerrenda bat egin genuen, ikusiz nork idazten zuen Herrian, adibidez, edo nor zen berritasunen zain. Jende gazteari buruz ere joan nahi genuen. Erran behar da 1977. urte inguruan, Piarres Xarritonek gogoeta egun bat antolatu zuela Belokeko fraidetegian, euskaraz idazten zutenak bilduz. Baina hara, gu ohartu ginen bazirela bi mundu euskal esfera horretan: zaharrak eta gazteak erraten ahal nuke, baina nik uste klasikoen eta berritzaileen artean zela guk hautematen genuen muga hura. Hainbat aldizkarietan ibiliak ginen gure aldetik, baina 1980. hamarkadako bolbora berezi hartan zinez ziren gauzak lotu: Pott banda jalgi zen Hegoaldean, eta Maiatz, Iparraldean. Aldizkariaren ideia naturala izan zitzaigun, hainbat idazle desberdin hartzen ahal baikenituen batean. Ene aldetik, inprimeriaren munduaz banekien deus guti, eta horrela abiatu ginen, maxinak erdi panan, baina paperaren garrantziaz kontziente. Gure lehen aleak bere arrakasta ukan zuen: Gipuzkoako Foru Aldundiak lagundu zuen berriz editatzen, Isabel Axuriagerrari esker.\nMaiatzi zer ezaugarri azpimarratuko zenioke?\nZerbait atipiko bezala-edo... Hori aipatuz, gogoan dut Etienne Salaberri deitu apeza: klasikoen artean, berezia zen, bere buruaz beste egin zuen, 1980. hamarkada hastapenean; gure lehen aldizkariaren lehen testua harena hautatu genuen. Euskara biziki ederra, esperantza batetik idazten zuen, sentimenduetatik, kolonialismoari gogor eginez, hitz zoragarriez erranez bere pentsamendua nola lotua zuen. Ez dakit nola egin zuen Lafitten benedizionea ukaiteko, baina Herrian argitaratzen zituen bere testuak, gehienak olerkiak zirenak, funtsean. Hori ere izan da Maiatzen ezaugarri bat, edo populu, jende zapalduena berdin, ez dakit. Bihotzaren kantua, indar handikoa, bortitza, kasik ezin menperatuzkoa. Emazteendako gune garrantzitsua ere izan dela gurea erran nezake: Itxaro Borda, Aurelia Arkotxa, Maddi Pelot, Henriette Aire... izan dira idazten menturatzen lehenak. Gaurko egunean normaltasunez hartzen badira emazte-autoreak, garaian zinez ausartzea zen. Azkenik, nik uste Eñaut Etxamendi bezalakoei obra literarioa ere aterpetu diela Maiatzek.\nHainbat gauza normalizatu bezala direnez, edo aldatu bederen, Maiatzek garai bateko balioa galdu ote du?\nGarai batean botatzen genuen trufa-kutsu hura galdu dugu: ez dakit guri lotua den, ala giro sozial orokorragoari. Gero, interneten zapartatzeak ere anitz gauza kolokan eman du: paperarena, adibidez. Maiatz bezalako aldizkariak zer toki duen, gaur egun, ez dakit: baduela bat oraindik segur naiz. Urtean bi ale argitaratzen dituzularik, beste erritmo batean zabiltza, behar bada gaurko baldintzetan preziatzen duzuna. Dena den, garaiko munduaren aldatze ilusio hari gure ekarpena egiteaz gain, gaurko egunean ere badira ausartzen ez diren idazle herabeak, eta guk hor izan behar dugu, hurbil, horien sustengu. Esplikatzeko gaurko idatziak biharko gogoeta-iturri geratzen direla. Ahantzi gabe hizkuntza bat baliatu baino gehiago egiten dutela: biziarazten, edertzen, aberasten dute. Eta euskal munduak badu horren beharra: euskara duinki kokatzea eleaniztasun batean.\nNatxo de Felipek, Mauleko liburutegiaren estreinaldian, gaitzetsi du Hegoaldeko ikastetxeetan ez dela frantsesik irakasten...\nArrazoi ematen diot. Nik uste lehenik gure hizkuntza hurbilenak ditugula kontutan hartu behar, jakin behar dugula euskara nola finka frantsesa eta gazteleraren artean, bi hizkuntza horiek ere ongi jakinez. Ingelesa eta beste hizkuntza erraldoitu batzuk sartuko dira gure munduan etorkizunean, guk uste baino gehiago. Gauzak argi baldin baditugu euskararekiko, eleaniztasun hori baliagarri izanen zaigula iduritzen zait. Batez ere frantses kulturaren eragile ofizialak ez direlarik horretaz ohartu: euskarari eta hainbat hizkuntzari erakutsi mespretxua harrigarria zait, handi-mandikeri elebakar itsu horretan ibiltzea gaurko egunean. Horregatik ere diot guk egiten dugun hori dela biziko. Aski da begiratzea: gure ahal-metatzeetatik atera denak, xume izanik ere, irauten du, eta gauzak aitzinarazi ditu.\nHegoaldeko jendeak frantsesa gehiago baleki, Iparraldeko euskal literaturak bertze oihartzunik ba ote luke Euskal Herrian?\nEz dezagun ahantz funtsezkoena lehenik: herria eta hizkuntza lotzea. Txirritarendako, frantsesak ginen, eta guretako, Dantxarinean alkoholaketa ibiltzea, Espainiara joatea zen. Euskara jakitea, euskal kultura ezagutzea eta herriaren kontzientzia izatea ditugu oinarri. Hori sendoturik, zure jakin-mina sakonagoa izaten ahal da auzoan nola bizi diren jakiteko, hazia bezala bidaiatzeko. Eta frantses hizkuntza kolonializazio-tresna gisa erabilia izan bada ere, guk hainbat gauza hartu ditugu hortik, gurea aberasteko. Horri loturik, erran nezake, klasikoetatik hasiz, Hegoaldean baino izpiritu libreagoak izan ditugula Iparraldean. Han, Nafarroako karlista-fanatikoak alde batetik, edo sabinismo-batikanozalea bestetik, ez dakit zer izpiritu kritiko garatzeko aukera ukan duten. Frantses kulturak, eskolak, unibertsitateak, ederki lagundu gaitu gure izpiritua zorrozten. Berritasunari buruz irekiak egoten, Europari buruz itzuliak. Aski da ikustea Arnaud d’Oihenart, Bernat Etxepare, Jean Etxepare bezalako klasikoen obrak. Gaurko garaietara itzuliz ere, ez dugu ahalketzerik Iparraldean egin dugunaz: kalitate handia badugu. Orduan, ez dakit Hegoaldekoek frantsesa balekite zer eragin lukeen gurekiko, baina ez luketela kalte erran nezake.\nZer izpiritutan joaten zara Durangoko Azokara?\nAspaldian ezagutzen dut, bilgune handia izan da betidanik hango idazleen eta jendearen artean. Ttipi-ttipia zelarik ere, biziki aberasgarri zen hango trukaketa, euskarazko berritasunari irekia izatea. Gaurko egunean ere, Maiatzi balio zaio berezitasunak plazaratzeko, ezagutarazteko: beti badugu gure zale-multzoa, eta sorpresa handiak izaten dira urte batetik bestera. Gazteak ere guregana nola jiten diren, harrigarri zait. Beste argitaletxeekin ere gurutzatzeko balio du, eta besta egiteko ere: behar bada garai batean goxoago zela harreman hori, bai. Ez dut gordeko alde komertzialak gaina hartua duela, eta biziki ttipi sendi garela hor, baina gure liburu-aurkezpen proposamen guzi-guziak onartzen dituzte: aurten ere, gure zazpi berritasunek aurkezpen bana izanen dute. Halako harrotasun bat dut gure sorkuntzak han erakusteko, eta indarberriturik atera ohi naiz Durangotik.\nEz da beti errex izaten Maiatzen aritzea?\nBeti sortzen zaizkizu dudak, eta nekea ere ate-joka agertzen da artetan. Edo pentsa dezakezu ez duzula obra nagusirik sortzen, jendeak ez dizula kasurik egiten... Baina Durangotik, kontrako pertzepzioarekin jalgitzen zara. Bi libururen gastuak estaltzeko balio izaten du, eta tuku-tuku aitzinatzea baimentzen dizu, hautatu duzun filosofian: auto-eraketan, eta euskaraz. Horrek ere egiten baitu Durangoko Azokaren indarra: krisia guzien gainetik, euskarak zer batasun ematen digun aitzinean ematea.\nEuskaraz bai, baina hala ere, Sarako Idazleen Biltzar biharamunean, Nora Arbelbideren artikulu batek erakutsi zuen, Berrian, liburuak elebidunez argitaratzeko joera. Maiatzek ere badu horrelakorik, azken aldietan...\nMaiatzek edo argitaletxeek baino, idazleen nahikeria izaten da hori. Nagusiki erdalduna den munduan bizi izanez, euskaraz ez dakiten jende edo (gehienetan) lagunei helarazi nahi diete beren sorkuntza. Bistan dena, Bernardo Atxaga batek itzulpenak segurtatuak ditu, baina gure heinean, zailago da. Orduan, ekonomikoki oztopo gutien eskaintzen duen bidea liburua elebidunez argitaratzea da.\nBaina zinez errentagarriagoa da liburu bat elebidunez plazaratzea?\nGure kasuan, ez. Salbu Itxaro Bordaren kasuan, ezaguna baita: erran nezake horretan dela gako nagusia. Plazaratze elebidunak salbuespenak dira gurean, eta horrek argi izan behar duela uste dut. Idazle frantsesdun batzuek, berriz, euskaraz ere argitaratu nahi izaten dute beren obra, eta guregana jiten dira: Fred Fort olerkariaren adibidea hor dugu. Errealitatea konplikatua izan ohi da. Kontutan hartu gabe hautatzen diren politika publikoak: gaur egun, joera nagusia da munduko klasikoak euskarara itzultzea. Alta, euskarazko klasikoek ere balukete beste hizkuntzetan itzuliak izateko kalitaterik aski. Non-eta ez den hautatzen euskarazko sorkuntza gehiago sustatzea...\nArgitaletxe gotorrek, erakunde zenbaitzuek, horretarako bekak eskaintzen dituzte...\nBai, eta horrek badu bere eragina. Lehen erran dudan bezala, ez dut Maiatz terreno horretan kokatzen: ez dugu horretarako ahalik, eta filosofikoki ere ez gabiltza hor. Gu agertu ginen girotze sozio-kultural baten sortzeko: kalitatea bai, baina eskuragarritasuna eta hurbiltasuna ahantzi gabe. Halako humus bat, jendea konplexuetatik libratzeko bezala. Hala ere, harrigarri zait jendea zein guti ausartzen den idaztera. Denak munduaren lekuko gara, batez ere euskaraz idazten dugularik: zerbait berezi, kolektibo dakarkigu. Mundua beti erreberritzen bada, bakoitzaren pentsamenduetatik, hitzetatik, sentimenduetatik, eta kulturetatik izaten da. Euskal mundua biziarazi nahi bada, horretatik ere pasatzen da.\nEz ote da konplexu horien ondorio bat ere, Iparraldeko euskaldunek frantsesez idazten jarraitzea?\nBaliteke. Hasteko, beste hizkuntza minorizatuetan ere aurki daitekeen joera da: Bretainian, Okzitanian, horrela dabiltza. Bernard Manciet batek, liburuak sistematikoki elebidunez argitaratu izan ditu. James Joycek ingelesez idatzi du, irlandarra izanik ere. Uste baldin badugu euskaraz idazteak ez duela balio, kasu egin behar dugu. Alta, hainbeste jende bada euskaraz idazteko gai Iparralde honetan: balekite zer huts egiten duten! Nahi dut gure belaunaldia intelektualki frantsesez eraiki dela nagusiki, baina euskaraz idazteak dakarren bidea biziki aberasgarria zait: zure baitan duzun hizkuntza hori jalgiaraztea, lantzea, loratzea, aberastea... Borroka edo katzaka hori... Eta puntan duen ondorio kolektiboa: adierazpide euskalduna eraikitzea... Hortik dira gero hiztegiak bezalako tresnak eguneratzen, modernizatzen: olioztatzen duzu zure hizkuntzaren idatziaren mekanismo osoa. Euskaraz idatzi nahi duenak gaur, tresna guziak baditu bere esku. Hala ere, ez dezagun ahantz gure konplexuak ez direla zerutik jinak: mundua uniformizatu nahi izan dutenen lanaren eragina da. Harrigarri da frantses guti baina boteretsu batzuk nola trufatu diren gure bizimoldeez: lehen, elkar gurutzatzean, ez genuen “egun on” sinple bat erraten eta parti, baizik-eta: “Bazaudea?”, eta horri erantzuna: “Bai, zu ere heldu?”... Sekulako kalakaldiak ateratzen ziren, artesia handikoak, hitzekin jostatuz, trufa-doinua, hitz-erdika mintzo... Dentsitate sakona bazen, horrela aritzeko. Eta frantsesak agertu dira, elkarrizketa horiek “des palabres” zirela gaitzetsiz: hots, debaldekoak zirela... Alta, bestearen munduan astiz sartzeko bide aberatsak ziren. Zozokeriak dirudite, horrela, baina nik uste dut jarrera horretatik dela hasten ezberdintasunaren mespretxua garatzen, guk uste baino proportzio handiagoetan. Euskaraz hitza hartze hori, libertatearen aldeko bide bat da, gure tokia aurkitzea munduan.\nHitza hartze horri esker ere du Maiatzek tokia gure bazterretan?\nBakoitzaren desberdintasunak kontutan hartuz, hitza hartze kolektibo bat eraikitzea eta munduari so berezi bat ematea posible dela du frogatzen, alez ale, Maiatz aldizkariak.\nEta zu, gustuan zabiltza itzaleko postura horretan?\nJendea juntatzea maite dut. Euskal Irratietan ere hori nuen – edo dut – gustuko: edozein jende mintzaraztea, entzutea, eta hortik bide egitea. Ene espantua dut langilea izatea: behar bada ez dakidalako besteak behar bezala lanean ariarazten, gauza sobera ene gain hartzen dut, omen. Baina nahiko nuke gurea bezalako elkarte gehiago sortzea gaurko egunean ere. Ez dut esperantzarik galtzen: euskarazko berritasunak aitzina eramateko garaia zabaltzen ari da berriz ere, eta berantetsia dut ikustea zer aterako den hortik, gure bidelagun.


Goierriko lehen arretako zentroetan kontzentrazioak egin dituzte - Goierriko Hitza : Goierriko Hitza\nOsakidetzako langileen kontzentrazioa Zumarragako anbulatorioan.\nSATSE, ELA, LAB, SME, CCOO, UGT eta ESK sindikatuek deituta, 13:00etan Osakidetzako langileak kalera irten dira kalitatezko osasun publikoaren eta langileen eskubideen alde. Goierrin ere bat egin dute, eta kontzentrazioak egin dituzte Beasain, Ordizia, Lazkao, Zumarraga eta Legazpiko lehen arretako zentroetan.\nLangileen baldintzak osasun-larrialdi bat agertu ondoren oso agerian geratu direla aipatu duten arren, azken urteotan ere antzeko egoerak gertatu direla salatu dute, eta hori dela eta Osasun sailburu berriari ohartarazi diote irtenbiderik proposatu ezean, protestak areagotuko dituztela.\nOsasu n-sistemaren arazoen artean aipatu dituzte “langile falta, behin-behinekotasun tasa altuak Osakidetzan, neke fisiko eta emozionala, lanaren gainkarga sistematikoa, estresa, errekonozimendu eza, babesgabetasuna, laneko osasunaren ardura falta, kontziliazio-beharren neurri gabezia eta lan-baldintzen narriadura etengabea”.\nMobilizazioen egutegia gaur abiatu den arren, hurrengo pausua irailaren 25ean ospitaleetara joatea izango da goizeko 11:00etan. Bestalde, urriaren 3an, manifestazioa egingo dute Bilbon.\nErlazionatutako edukiaOsakidetzako langileek protestak egingo dituzte berriro


Espainako Liburutegi Nazionaleko zuzendariak kargua utzi du — Eibar.ORG | Eibarko peoria\nHemen zaude: Hasiera / Blogak / Joana Albret / Espainako Liburutegi Nazionaleko zuzendariak kargua utzi du\nEspainako Liburutegi Nazionaleko zuzendariak kargua utzi du\nGerardo Luzuriaga 2007/08/28 13:18\nRosa Regas Espainiako Liburutegi Nazionaleko zuzendariak kargua utzi du. Molina Ministroak urte hauetan ez zuela ezer egin esan ostean, Espainiako Liburutegi Nazionaleko zuzendariaren dimisioa etorri da.\nLiburuzaina naizen aldetik, ez nator bat Espainiako Biblioteka Nazionaleko zuzendari hautatzeko erarekin, ezbairik gabe erakunde horren arduraduna liburuzainen artean hautatu beharko litzateke. Dena den, orain arte hautatutako zuzendarien artean Carlos Ortega, Luis Alberto de Cuenca, Jon Juaristi, Luis Racionero-, liburuzain lanbideren aldetik, Rosa Regas hoberena izan da helburu bibliotekologikoak betetzerakoan.\nNire ustez, zuzendariaren jarrera eta lana txalogarria izan da: batetik, Biblioteka Nazionalaren funts bibliografikoak ezagutarazi dituelako, eta bestetik, erakundea gaurkotu duelako. Proiektu berriek digitalizazioa, programa kulturalak, organigrama berriak- Europako antzerako erakundeekin parekatzea lortu dute. Emakume ausarta eta aurrerakoia iruditu zait.


Rise Against, Refused eta Berri Txarrak BEC-en\nHemen zaude -> Berriak / Rise Against Refused Eta Berri Txarrak Becen\nMyriam Garzia 2015-09-09\nDatorren urriaren 4an oholtza konpartituko dute gurean\nDoctor Music kontzertu promotoraren eskutik, Chicagoko (AEB) Rise Against hardcore talde ezagunak bi data iragarri ditu datorren urrirako estatuan. Lehenengoa Barakaldoko BECen izango da, urriaren 4an eta, horren ostean Madrilen izango dira, urriaren 6an. Baina, Chicagoko mutilak ez dira bakarrik egongo. Suediako Refused taldea eta aspaldiko lagun duen Berri Txarrak taldea izango dituzte amerikarrek oholtza gainean lagun.\nEz da Rise Against-ek eta Berri Txarrak-ek kolaboratzen duten lehen aldia, Gorka Urbizuk, Tim McIlrath-en (Rise Against-eko abeslaria) laguntza izan baitzuen Denak ez du balio singlean, bi taldeen arteko lotura musikalaren isla.\nMunduko leku anitz desberdinetik badatoz ere, hiru taldeek badute ezer komunean, indarra eta soinu astunen zaletasuna, baina, baita ere melodikotasuna eta harmonia oinarrian.\nRise Against 1999an sortu zen Chicagon, hardcore melodikoaren garai gozoetan. Aski ezaguna zen taldea, baina 2011an argitaratutako Endgame diskoak (DGC Records) eman zion merezitako zabalkundea eta mundu mailako ospea. The Black Market (Interscope, 2014) disko berria besapean, Euskal Herrira datoz hainbat zaletuen gozamenerako. Euren azken diskoa, dinamikoa, indartsua eta geldiezina da, taldearen bederatzigarrena. Hardcore melodikoaren ildo nagusiak jarraitzen ditu eta taldearen esperientzia luzearen isla da. Tim McIlrath abeslariak idatzitako hitzetan ez da salaketa falta, ez eta bere barne munduko gogoetarik ere. Zuzeneko indartsua dute, diskoaren ekoizpen garbiak erakusten duena baino zaratatsuagoa, hardcorearen baitako hainbat taldek bezala.\nRefused Suedian sortutako hardcore punk taldea dugu. 1991an elkartu eta hiru disko argitaratuta gero, taldea 1998an desegin zen. Hala ere, 2012an jatorrizko taldekideek zenbait jaialditan parte hartu eta berriro ekin zioten diskoak grabatzeari. Freedom (Epitaph, 2015) dugu euren azken lana. Soinu astunak nagusi dira. Hala ere, Refused nahiko eklektikoa da eta berdin edaten du hardcore, soula, rocka edota punketik, melodikotasuna ahantzi gabe.\nUrriaren 4an taulara igoko den hirugarren bandak, Berri Txarrak taldeak alegia, ez du aurkezpenik behar. Denbora da Poligrafo Bakarra (Only in Dreams) aurreko udazkenean argitaratu zutenetik, Lekunberriko taldeak goranzko bidea baino ez du ezagutu. Bira arrakastatsua egiten ari da, aretoak betez bai hemen zein atzerrian. Beraz, BEC betetzeko erronka ez diela beldurrik ematen pentsa dezakegu. Batek daki txiki geratuko ez ote den.\n'Islada', Haxotz taldearen estreinako disko luzeaBerriak


San Mameseko Errugby finaletarako 100 sarreren zozketan parte hartzeko epea zabalik dago. Deia, Noticias de Bizkaia\napirilaren 13RA arte\nSan Mameseko Errugby finaletarako 100 sarreren zozketan parte hartzeko epea zabalik dago\n100 sarrera hauetatik, 25 bikoitzak dira Challenge Cup-erako eta beste 25 bikoitzak Champios Cup-erako\nEP - 2018(e)ko martxoaren 3a, larunbata - 16:07etan eguneratua\nBizkaiko Foru Aldundiak 100 sarrera zozkatuko ditu San Mamesen jokatuko diren Challenge Cup eta Challenge Cup finalak ikusteko. 100 sarrera hauetatik, 25 bikoitzak dira Challenge Cup-erako, maiatzaren 11n, eta beste 25 bikoitzak Champios Cup-erako, hurrengo egunean, maiatzaren 12an, jokatuko dena.\nBILBO. Foru instituzioak ohartarazi duenez, zozketan parte hartu nahi duten pertsonek gaurtik aurrera izena eman dezakate Aldundiaren web orrialdean datorren apirilaren 13ko 14:00ak arte. Asier Alea Kanpo Sustapenerako eta Turismorako zuzendariak azaldu duenez, "hauxe izango da 2018an Bizkaian izango dugun lehen gertakizun nagusia eta Aldundiak herritarrekin partekatu nahi ditu daukan 100 sarrera horiek". Alearen hitzetan, "aukera bakarra izango da lehen mailako kirol ikuskizunaz eta errugbyaren inguruan dagoen giro bereziaz gozatzeko".\nSarreren zozketaren data ez dago oraindik ezarrita baina, antza denez, apirilaren bigarren hamabostaldian izango da notarioaren aurrean. Ez saritutako zenbakiak erretserba moduan gordeko dira, saritutakoren bat joaterik ez izatekotan, eta orden berean izango dira kontuan harturik.


Artikulu hau Fujiango hiriari buruzkoa da; beste esanahietarako, ikus «Fuzhou (Jiangxi)». Fuzhou (txinera sinplifikatuz: 福州, pinyineraz: Fúzhōu), Fujian probintzian dagoen prefektura mailako hiria da. Guztira, 6.609.000 biztanle inguru dauzka eta 12.000 kilometro karratuko azalera.\nArtikulu hau Fujiango hiriari buruzkoa da; beste esanahietarako, ikus «Fuzhou (Jiangxi)». Fuzhou (txinera sinplifikatuz: 福州, pinyineraz: Fúzhōu), Fujian probintzian dagoen prefektura mailako hiria da. Guztira, 6.609.000 biztanle inguru dauzka eta 12.000 kilometro karratuko azalera. (eu)\nis prop-eu:ekoizpenLekuak of


Aldarteak eta galderak Kataluniatik • ZUZEU\nBiharko V-a mobilizazio arrakastatsua izango denik, inork ez du zalantzan jartzen. 530.000 lagun izena emanda daude bezperan. Besterik da, irailaren 12ko ajea; Diadaren gozoa kostata dastatuko dute, aho-eztarriak lehortuta baitaude. Azalduko dut: independentisten aldartea ez da 2013ko Via Catalana-ren atarikoa. Gorago daudelako -galdera eta data zehaztuta- erortzean min handiagoa egiteko aukera dute. Berehalako ziurgabetasunak ilusioari kosk egin dio.\nBi hilabete barru egin beharrekoa den galdeketa baztertzea kolpe latza litzateke, oraindik agertu ez den plan argiagorik garatu ezean. Gainera, bi alderdi nagusien mezu kontrajarriak ikusita, fedea behar da gaur gaurkoz B plan bideragarru bat adostuta dagoela pentsatzeko.\nOrain arte batuta ibili direnen artean arrakalak sortu dira, eta ezin jakin azaroaren 9a bitartean zenbat zabalduko diren. ERC eta ANC Generalitatearekin auskan dabiltzala ikusita, Pujol auzia tarteko, Mariano Rajoy eroso dago, apurrik ere mugitu gabe.\nJunquerasek “desobedientzia zibila” aldarrikatu du hautestontziak jartzeko, ANCk “Ibarretxerena ez da errepikatuko”, ziurtatu du, eta bitartean Artur Mas “legez kanpo” bozkatzea ez dela ganorazkoa esaten dabil. Ganorazkoa ez dena itun bera sinatu duten ERC-CDC publikoki eztabaidan ibiltzea da, itxurakeria hutsa izan badaiteke ere. Ez da giro, eta ez da gero balizko apustuen emaitzak aurreikusteko modurik. Urduri, ANCren leloak dioen bezala, orain baita jarrera eta ekintza politikoak gauzatzeko unea (ara es l’hora). Prozesu hau telebistako serie bat balitz, azken denboraldian geundeke, protagonista zintzoak zein gaiztoak erortzen diren une kritikoan.\nAzaroaren 9an galdeketa egingo den ala ez, zalantza hori, harrak fruta bezala ari da alderdien batasuna eta gehiengo independentistaren osasuna higatzen. Eta gero zer? Aldarte kontua da. Intsektizidarik nonbait?\nAzaroaren 9ra arteko bi hilabeteak lozorroan pasa nahi lituzkete askok -Diada barne- bitarteko gorabeherak saihesteko. Esan beharrik ez da, independentziaren aurkakoak gaiaz are aspertuago daude, trenen talkatik ezer onik aterako ez dutelakoan.\nZenbat tinta ari den gaiaz isurtzen! Tartean, Empar Moliner Ara egunkariko zutabegileak gaurko alean idatzitako galdera: “Mas president agurgarria, galdeketa baztertu egiten badugu legez kanpokoa delako, nork sinistu dezake aurrerago plebiszitarioak deituko dituzula, are ilegalagoa den aldebakarreko independentzia aldarrikatzeko? Zer pasako da bitartean, denbora ez bada?”.\naldarteak, Bartzelona, diada, Erreferenduma, Galdeketa, independentzia, Katalunia, politika\n2 pentsamendu “Aldarteak eta galderak Kataluniatik”-ri buruz\nDarta 2014-09-10 19:15\nPolitika fikzioa: demagun Kataluina badoala epe laburrean (2-3 urte). EH ez dago fase horretan, baina epe ertainera (10 urte) Kataluina joateak aukerak ireki ahal ditu ala luzaroan itxi?\n-Imaginatu Kataluniako pisurik gabeko Espainia. Hipermegaespainolatutako Espainia. Akaso horrek EHko gizarte zibila eta alderdi politiak mugiaraziko ditu. AUKERA\n-Ala imaginatu, Kataluina joanda, euskaldunekin ez direla hain samurrak izango. Errotik, indarrez moztuko dute edozein ekimen. MEHATXUA\nNon ikusten duzue gure lekua joku horretan?\nDarta 2014-09-10 19:18\nBarkatu akatsak, telefonoan idaztearen desabantailak…. Ulertzen dela uste dut


Euskal Herria - hamaika telebista - Page #12\nELA: “Aldundiari askotan biltzeko eskatu diogu eta inork ez digu kasurik egin”\nGipuzkoako zahar etxeetako egoera “inhumanoa” dela salatu dute. Hala azaldu digute egoitzetako hainbat langilek egoera salatzeko egindako agerraldian. Txaran ez ezik, egoera erresidentzia gehiagotan errepikatzen da. Egoiliar batek ohean 14 ordu pasa dezake ezer jan gabe.\nTxomin Lasak (ELA) azpimarratu du askotan eskatu zaiola Aldundiari biltzeko baina ez dutela kasurik egin. Langileek dituzten baldintzak eta egoiliarren egungo egoera konpontzea ezinbestekoa dela.\nEspetxe eskuduntza eskuratuta, presoen birgizarteratzea antolatzeko erakundea eratuko dute\nGaurtik aurrera, 1.387 presoren gaineko eskumena Jaurlaritzaren eskuetan da. Testuinguru honetan, Legebiltzarrak argi berdea eman dio Aukerak izeneko Gizarteratzearen Euskal Elkargoari. Erakunde publiko berria eratuko da Araban, Bizkaian eta Gipuzkoan, presoen birgizarteratzea kudeatzeko.\nTubacexeko batzordearen gehiengoak Lakuak aurkeztutako akordio-proposamena onartu du\nTubacexen akordio baten aurrekoa lortu dute zuzendaritzak eta langile-batzordeak. Langile batzordeak ohar bidez jakinarazi duenez, Tubacexeko langile ordezkarien gehiengoak Lakuak aurkeztutako akordio-proposamena onartu du. Orain langileek afiliatuen bileretan berretsi beharko dute akordioa.\nBeharginek lortu egin dute beren eskaera nagusitzat jo daitekeena, enpresak ez baitu inor kaleratuko gutxienez 2024 arte. Trukean, enpresak lortu du soldatak izoztea eta lanaldia 40 ordu luzatzea.\nLAB sindikatuak ohar bidez jakinarazi duenez, onartezina iruditu zaio Lan eta Enplegu Sailak lanaldia handitzea proposatzea langileak kaleratu nahi izan dituen eta bi erregulazio-espediente aplikatu dituen enpresa batean. Era berean, ELA sindikatuak ohar bidez azaldu du lanaldia igotzeko proposamenean kontraesan nabaria dagoela.\nOstiral arratsaldean bilduko dira CCOOko afiliatuak zuzendaritzaren eta langile batzordearen arteko aurre-akordioaren gaineko iritzia emateko. Haien botoa erabakigarria izango da.\nEtxebizitza izateko eskubidea bermatzeko lege proposamena erregistratu dute Espainiako Kongresuan\nEtxebizitza duin eta egoki bat izateko eskubidea bermatzeko lege proposamen bat erregistratu dute Espainiako Kongresuan EH Bilduk, Unidas Podemosek, ERCk, Mas Paisek, Compromisek eta Nueva Canariasek. Junts per Catalunyak eta CUPek ere bat egin dute testuarekin.\nIberdrolak berriztagarrien proiektuak etetea erabaki du, Madrilek hartutako neurrien aurrean\nIberdrolak berriztagarrien proiektuak geldiaraztea erabaki du Espainiako Gobernuak argindarraren faktura ez igotzeko hartutako neurriei erantzuteko.\nArgindarraren eta erregaiaren prezio igoerak bultzatuta, Kontsumorako Prezioen Indizea azken 13 urteetako altuena da; %3,3koa da Hegoaldean.\nTxibitek garrantzitsutzat jo du ikerketaren esparrua bultzatzea\nNafarroako Gobernuko presidentea asteazkenean izan zen Iruñean ospatzen ari den estatu mailako bioteknologia kongresuaren irekieran eta bertan diziplina honek “enplegua sortzeko duen ahalmena” nabarmendu zuen.\nEuskal presoen eskubideen aldeko martxari ekin dio Sarek Nafarroan\nIrailaren 29an hasi, eta urriaren 2ra arte, euskal presoen eskubideen aldeko martxa hasi du Sarek Nafarroan, Lesakatik Berriozarrera. Bizikidetza demokratikoa sendotzeko eta euskal presoak etxeratzeko prozesuari bultzada ematea da helburu nagusia.\nLesakako plaza zaharrean abiatu zen martxa asteazkenean, Mikel Mundiaño Sareko kidearen adierazpenekin: "Pixkanaka-pixkanaka eta ibilian-ibilian bagoaz urratsak emanez".\nEspainiako Espetxe Erakundeek iragarri dutenez, bederatzi euskal preso ekarriko dituzte Euskal Herrira: bi Martutenera (Donostia), hiru Basaurira (Bizkaia), bi Zaballara (Araba) eta beste bi Iruñera. Bi euskal presori, gainera, hirugarren gradua emango diete.\nLAB sindikatuak "burujabetza bizitza duinerako" mobilizazioa eta ekitaldia egin du Bilbon\nLAB sindikatuak enplegua, zaintza lanak eta aberastasunaren banaketa aldarrikatu ditu Bilbon. "Burujabetza bizitza duinerako. Vamos hacia el cambio" lelopean, martxa Lakuako egoitzan hasi da, Bilbon, eta Iberdrola Dorrean amaitu da. Bertan Garbiñe Aranburu LAB sindikatuko idazkari nagusiak parte hartu du.\nLakuak Tubacexeko akordioa bidean dela ziurtatu du, baina langile batzordeak sinatu eta adostu gabe dagoela ohartarazi du\nGasteizko Gobernuko iturriek aurre-akordioa iragarri dute gaur goizean Tubacexen. Hala ere, akordioa sinatu gabe dagoela ohartarazi du enpresa batzordeak, eta zuhurtzia eskatu du.\nLan eta enplegu sailaren informazioaren arabera Tubacex aurre akordioaren bidean dago. Hala ere, Tubacexeko langile batzordeak informazio hori gezurtatu du, eta akordioa sinatu gabe dagoela ohartarazi du. Langile batzordeak azaldu duenez, zerrenda bat bidali dio zuzendaritzari zehaztuz zenbat langile leudekeen prest enpresatik ateratzeko, eta zenbat bertan gelditzeko.\nGauzak horrela, langile batzordeak salatu du Lakuak informazio hori filtratu egin duela, eta langile batzordeak hedabideetatik jaso dutela informazioaren berri. Horregatik, batzordeak bilera bat eskatu dio Eusko Jaurlaritzari.\n“Arrakasta osokoa” izan da Europako parlamentarien eta pentsiodunen arteko bilera\nAraban azkenean ez da parke eolikorik egingo Arkamon eta Iturrietan\nGarbiñe Aranburu (LAB): “Presio sindikal eta soziala areagotzeko momentua da”\nNatura-Ondarea Kontserbatzeko Lege berria adostu du EH Bilduk Jaurlaritzarekin\n5.000 alegazio baino gehiago aurkeztu dituzte Aldane parke eolikoaren aurka\nPentsio publikoen aldeko aldarriak Bruselan entzun dira\nHezkuntza sistema dualak, klasistak eta arrazistak hezkuntza publikoaren kaltean jokatzen ...\nEusko Jaurlaritzak gaurko gobernu bileran onartu du 2022rako aurrekontu proiektua. Euskal ...\nEH Bilduk Nafarroako Gobernuarekin akordio bat lortu du tokiko finantziazio sistema berria lortzeko\nEH Bilduk Nafarroako Gobernuarekin akordio bat lortu du tokiko finantziazio sistema berria...\nEH Bilduk Nafarroako Gobernuarekin akordio bat lortu du...\nEusko Jaurlaritzak gaurko gobernu bileran onartu du...\nHezkuntza sistema dualak, klasistak eta arrazistak...


'Gaur ni, bihar zu' berrituta - Goierriko Hitza : Goierriko Hitza\n'Gaur ni, bihar zu' berrituta\nGaintzako hilerria berritu du udalak. Margotu eta hobiak konpondu dituzte. Aurtengo egitasmo nagusietako bat da. 235.000 euroko aurrekontua du herriak\nGaintzako Udalak 235.277 euroko aurrekontua dauka, 2018. urteari aurre egiteko. Udalbatzak martxoaren 27ko batzarrean onartu zuen txostena. Urtero bezala, herriko mantentze lanak, lantaldea eta gastu arruntak izango dira dirutan gastu handiena eragingo dutenak. «Herriaren mantenimentua eta biziraupena dira helburu nagusiak, herri bezala aurrera jarraitzeko», azaldu dio egunkari honi Gaizka Olaetxea alkateak.\nUrtearen erdia joan den honetan, aurreikusitako proiektu batzuk bukatuta dauzkate jada. Hilerria berritzearena, adibidez. Kanposantua margotu egin du udalak, hobi komunak txukundu, sarrerako elementu batzuk aldatu, eta ate-leihoak margotu. Martxoan hasi, eta maiatzaren bukaeran amaitu zituzten lanak.\nHerri-bideen mantentzea da inbertsioetako beste atal garrantzitsu bat. «Aurten eurite handiak izan dira, eta lan asko dago bideetan». Luiziak eta hondamenak konpontzea izango da udalaren kontuetarako beste diru sail garrantzitsu bat.\nHaur jolas parkea buruan\nAzkeneko urte batzuetan inbertsiorik jaso ez duen beste eremu bat umeen jolas parkea da. Berritu egin nahi du Gaintzako Udalak. Baina finantzatzeko diru laguntzen beharrean izango da, eta lortzen badira egin ahalko da bakarrik.\n«Aspalditik pentsatzen ari ginen jolas parkearekin. Hasiera batean, dagoen bezala mantendu nahi dugu, eta horri heldu nahi diogu. Segurtasun arauetara eta lege berrietara egokitu beharko da, eta horien arabera egingo dira aldaketak», dio Olaetxea alkateak.\nHerritarrentzat udal zerbitzu bat erabiltzeko bidean, aldaketa nabarmena egin du udalak, bestetik. Udaletxeko eraikina irekitzeko giltza elektronikoaren sistema jarri du. Udal bulegoen ordutegitik kanpora ere, gaintzarrek liburutegia eta beste zerbitzu orokorrak erabili ahalko dituzte. Giltza elektronikoa emango diete herritarrei, norberak erabil dezan. Sistema aurten jarri dute, baina 2017ko udal aurrekontuko inbertsioa izan da.\nKultura postuaz gustura\nGaintzako Udalak herriko kultura indartzeko eta herritarrentzat ekitaldiak sortzeko lanpostu bat izan du, sei hilabetean. Urtarriletik ekainera arte aritu da dinamizatzaile bat, aldi baterako. Esperientzia ondo baloratu dute.\n«Herrian ahalik eta bizi gehien izatea nahi dugu. Dinamizatzaileak gauzak asko mugitu ditu, bizi asko eman zaio herriari». Baina laguntza publikoen bidez ateratako lanpostua zen, eta «tamalez» ezin izan dio udalak jarraipena eman. «Halako inbertsioa egiteko aukerarik ez dauka Gaintzako Udalak, nahiz eta beharrezko langile bat izan».


Gabiria zeharkatuko lukeen goi tentsioko beste linea bat eraikitzeko asmoa du REEk: Itsaso-Deikaztelu | GABIRIARRAK\nGabiria zeharkatuko lukeen goi tentsioko beste linea bat eraikitzeko asmoa du REEk: Itsaso-Deikaztelu\nPosted: 2011/10/12 in Azpiegiturak, Ekonomia, Ingurumena\nEtiketak: argindarra, goi tentsioko lineak, itsaso-deikaztelu, osasuna, proiektuak\nLehen gutxi baldin bazeuden, eta gehiago egiteko asmoak aurrera jarraitzen badu ere oraindik (Gueñes-Itsaso lineak), goi tentsioko argindar linea bat gehiagok zeharka lezake etorkizunean Gabirian. REE Red Eléctrica de España enprseak Itsasotik Deikaztelura goi tentsioko argindar linea bat eraikitzeko plana aurkeztu du. Gipuzkoako eta Nafarroako 166 udalerritan kezka eragin du asmo horrek.\nNafarroako Estellerrian dago Deikaztelu, Lizarratik hegoaldera. Itsasoko argindar estaziotik haraino 120 kilometro luzeko linea eraikitzea aurreikusi du REEk. Noski, bidean erdiz erdi Gabiria zeharkatuko luke. 400.000 voltioko indarra garraiatuko luke. Esan dutenez, lehenago polemika sortu eta bertan behera geratu zen Castejon-Gasteiz goi tentsioko linearen ordezkoa litzateke proiektu hau.\nIrailaren 17an batzarra egin zuten eragina jasango duten udaletatik 50ek, Berriozarren (Nafarroa). Argindar linea horren beharrik ez dagoela, ingurumenean Natura 2000 Sarean sartutako eremuak zeharkatuko dituela, eta osasun aldetik ere legediak zehaztutako “zati handi bat” ez duela betetzen esan zuten. Herriguneetatik gutxienez 500 metrora jarri beharra dagoela dio legeak, eta gertuago aurreikusten du zenbat tokitan (Zerainen, adibidez).\nPlataforma bat eratzea ere erabaki zuten herriek. Bestetik, REEk proiektua abuztuan bidali izana ere deitoratu zuten. Esan zutenez, proiektuaren txostena abuztuaren 3-4an hasi zen lineak ukituko lituzkeen herriko udaletxeetara iristen, eta hilabeteko epea ematen zuen helegiteak aurkezteko; “urteko garai txarrenean”, oporrengatik.\nDeikaztelun azpiestazio elektriko bat eraikiko dute, linea horrekin batera. Baita Muru-Artederretara joango den beste linea bat ere. Informazio gehiago, Sustrai Erakuntza Fundazioaren txosten honetan, proiektuaren ingurumen inpaktuen azterketatik ateratako ondorioak bilduta:\nItsaso-Deikaztelu linea elektrikoaren inpaktuen analisi laburtua (PDFn) (Sustrai Erakuntza Fundazioa)\nTxosten honetan jasotzen denez, proiektutik aterata, Itsasotik Orkoienera (Nafarroa) bitartean gaur egun dagoen 220 kV-eko linearen trazatua baliatuko lukete 400ekoa jartzeko.\nAzaroaren 20ko hauteskundeetarako, ekitaldiak egiteko eta kartelak jartzeko lekuak zehaztu dituzte\n‘Pasiotarrak Gabirian: 100 urte’, Xabier Mendigurenen artikulua gaur ‘Berria’-n


Koparen Martxa - Real Sociedad de Futbol, SAD\nREALA – ATLETICO MADRID (21:00)\nReale Arenak 2022ko lehen gau handia biziko du gaur. Harmailak txuri-urdinak izango dira Atletico Madriden aurka, Errege Kopako final-laurdenetarako txartela lortzeko lehian. Murrizketek zelai bete bat eragotziko dute, baina zalantzarik gabe gure zaleen papera funtsezkoa izango da Ligako txapeldunaren aurkako kanporaketan.\nKoltxoneroek une delikatu batean bisitatzen gaituzte. Superkopan Athletic Cluben aurka galdu ondoren, eta Santander Ligan lidergotik urrun, Simeoneren mutilek geratzen zaien titulurako aukeretako bat azkartuko dute Realaren aurka. Baja batzuk gorabehera, jokalari internazional pisudunez jositako talde zabalak futbolaren panoramako indartsuenetako bat bihurtzen du gure gaurko aurkaria.\nDonostia eta Azpeitia urteko gau berezienetako baten aurrean daude eta beraiei Gipuzkoako gainerako herriak batuko zaie gaurko partidarekin. Real honek dena lortu nahi du, horretarako boteretsuen aurka ere lehiatu egin behar da. Koparen Martxa bizitzen jarraitu nahi dugu. AURRERA REALA!!!


�Bitartekarien poltsikoetan geratzen dira etekinak� - GARA\nBizkaiko EHNE sindikatuko presidentea\nEHNEk argi utzi du ekoizleei ordaintzen zaiena geldituta dagoela aspaldi; beraz, marjina gehienak bidean geratzen direla salatu du, alegia, enpresa bitartekarien poltsikoetan.\nZer gertatzen ari da merkatuan?\nBaserritarrok krisialdi sakon baten murgilduta gaude, azken hilabeteotan areagotu dena. Europako nekazaritza politikak prezio baxuak inposatzen dizkigu eta merkatuaren kontrola desagertzeko bidea aukeratu du. Administrazioek bultzaturiko nekazaritza eredu industrialak kanpoko erosketen menpekotasuna ekartzen du eta kostu horiek gero eta altuagoak dira. Garestitze hori nabaria da pentsuen, gasolioaren, ongarrien eta fitosanitarioen kasuan. Gainera, kontrolik gabeko egoera honetan bitartekari komertzialak, multinazionalak eta salgune handiak etekin izugarriak ateratzen ari dira, nekazarien zein kontsumitzaileen kalterako. Biak dira galtzaile, eta kontsumitzaileen kasuan elikagaien prezio altuak jasotzeaz gain, bertako nekazariak desagertzeko joerak kalte ugari dakartza. Baserritar familiok bertako kalitatezko elikagaiak ekoiztearekin batera, ingurumenaren kudeaketa, paisaiaren aberastasuna eta landa eremua bizirik mantentzen ditugu. Beraz, familia nekazaritza desagertzea oso kaltegarria izango litzateke gizarte osoarentzat, eta elikadura subiranotasuna lortzea ez litzateke inoiz posible izango.\nNor dago prezioen igoeraren atzean, EHNEren ustez?\nGeure produktuengatik ordaintzen zaiguna geldituta dago azken hamarkadan eta bizitzaren kostua gorantz doa urtez urte. Hala ere, nekazari eta kontsumitzaileen arteko ibilbidean geratzen dira marjina gehien, enpresa bitartekarien poltsikoetan. Horrela, kontsumitzaileentzat elikagaien prezioa ekoizleek kobratzen dutena baino askoz altuagoa da (bi, hiru, lau edo bost bider altuagoa); espekulazio itzela dago tartean.\nZein etorkizun ikusten diozue arazoari?\nAlde batetik, produkzio kostuen murrizketa ekartzen duen lurrari lotutako kalitatezko nekazaritza eta abeltzaintza eredu autonomoagoa bultzatzea eskatzen dugu, hau da, ahalik eta kanpoko erosketa gutxien erabiltzen duena. Bestetik, nekazarientzat zein abeltzainentzat prezio duinak eta kontsumitzaileek ordaindu beharreko prezio egokiak lortzen saiatu beharra dago, bitartekarien gehiegikeriak eragotziz. Horrekin batera, ekoizle eta kontsumitzaileen arteko kate komertziala murriztea beharrezkoa da, salmenta zuzena benetan bultzatuz. Prezio behatokia sortzea proposatu dugu, ukuilutik mahaira jarraipen zorrotza egiteko eta espekulazio eta iruzurrak zigortzeko.


Waterlooko gudua - Wikipedia, entziklopedia askea.\n(«Waterlooko bataila» orritik birbideratua)\nWilliam Sadlerren margoa\n1815eko ekainaren 18a\n50° 41′ 00″ N, 4° 24′ 00″ E / 50.683333333333°N,4.4°E / 50.683333333333; 4.4Koordenatuak: 50° 41′ 00″ N, 4° 24′ 00″ E / 50.683333333333°N,4.4°E / 50.683333333333; 4.4\n25.000 hilak edo zaurituak\n22.000 hilak edo zaurituak\nWaterlooko gudua, 1815eko ekainaren 18an burutua, Napoleon Bonaparteren azken guda izan zen. Porrot egindakoan, bere inperioa bertan behera geratu zen. Belgikako Waterloo udalerrian gertatu zen.\nLeipzigeko guduaren (1813) eta Frantziako borroken ostean Napoleon Elba irlara deserriratu bazuten ere, 1815eko martxoan Frantziara itzuli zen boterea berreskuratzera. Waterlooko porrotak agintalde labur berri honi (Ehun Egunak deritzona) amaiera eman zion. Harrezkero, Santa Helena irla urrunagora erbesteratu zuten Napoleon, non 1821ean hil zen.\nNapoleonek agintea berreskuratu ondoren, lehen aurre egin zioten estatu frankok Zazpigarren Koalizioa osatu zuten, eta armadak mugiarazten hasi ziren berriro Napoleonen aurka egitearren. Bildu ziren lehenengo armada, Frantziako ipar-ekialdeko mugatik hurbil, Gebhard von Blücher buru zuen prusiar armada eta Wellingtongo dukea buru zuen armada ingelesa ziren. Zazpigarren Koalizioko beste armada batzuk bertaratu eta Frantziako inbasioa eratu aurretik, Napoleonek haiei eraso egitea erabaki zuen. Ekintza horretan lau bataila nagusi borrokatu ziren: Quatre Bras (ekainaren 16an), Ligny (ekainaren 16an), Waterloo (ekainaren 18an), eta Wavre (ekainaren 18-19an). Waterloo borroka erabakigarriena suertatu zen.\nEkainaren 17ko gauean goitik behera egin zuen euria. Beraz, Napoleonek aurrez aurreko borroka ekainaren 18ko arratsaldera arte atzeratzeko deliberoa hartu zuen, lurra lehor zedin. Wellingtonen armadak, Bruselarako bidean kokatuta, frantziarren erasoa jasan zuen kontraerasoari ekin arte. Aldi berean, prusiarrek Napoleonen eskuineko aldea apurtu zuten. Alderdi guztietan galera handiak izan arren, Frantziako armadak egin zuen atzera ihesean. Koalizioaren indarrak Frantzian sartzea ezin izan zuten galarazi. Louis XVIII.a tronuan berrezarri zuten eta Napoleonek erbestera jo zuen.\nWikimedia Commonsen badira fitxategi gehiago, gai hau dutenak: Waterlooko gudua\nOrriaren azken aldaketa: 3 martxoa 2017, 16:01.


Zer egin? Kontsumitzaile gisa (eta IV) | Lantalan\nDendetako errotuluak euskaraz egon behar dira?\nLegeek ez dute horrelakorik eskatzen, baina herri askotan udalak laguntzak ematen ditu errotuluak euskaraz jartzeko. Gainera, bezero gisa, beti izango dugu aukera hori egin dadila eskatzeko.\nProduktu eta zerbitzuen publizitatea euskaraz egon behar da?\nEAEko erakunde publikoak behartuta daude, baina enpresa pribatuei buruz ez dago inon hori eskatzen duen legerik. Dena den, enpresei kexa bidal diezaiekegu dena soilik erdaraz egiten badute, ikus dezaten bezero batzuk ez daudela ados euren hizkuntza jokabidearekin.\nPostontzira erdara soilean dagoen publizitatea iristen zaigunean, kexa pertsonala bidal diezaiokegu publizitatea\negiten duen enpresari edo publizitatea enpresara bidal dezakegu bueltan, hori egiteko ditugun arrazoiak argi azalduta.\nZalantzan nago bi produkturen artean: bata hemengo enpresa batek egina da, baina etiketa ez dauka euskaraz, bestea, berriz, kanpokoa da, baina etiketa euskaraz dauka. Kalitatea eta prezioa berbera baldin badira, zein erosi?\nNahiz eta produktua Euskal Herrian egindakoa izan edo enpresaren kapitala jatorriz hemengoa izan, etiketan euskara ez erabiltzeak bertako kultura eta hizkuntzaren\naurkako errespetu falta erakusten du, eta kontsumitzaileen duintasunaren aurka egiten du. Gure ustez, hobe da, eta euskararen normalizaziorako askoz ere koherenteagoa, euskara duen produktu bat erostea, nahiz eta beste nonbait egindakoa izan, hemengoa izan arren bertoko herritarrak errespetatzen ez dituen produktua erostea baino.\nbizarrain kultura elkartea Ostirala, 2011ko maiatzaren 20a\nOso trena baliagarria eskaini diguzue, benetan. Arlo honetan ari gara lanean, aspaldian, Kontseiluarekin, eta baliatu ote dezakegun galdetzeko idazten dizuegu (gure blogean jarriz, adibidez).\nEMUN, Lana euskalduntzeko kooperatiba Ostirala, 2011ko maiatzaren 20a\nBizarrain Kultur Elkarteak galdera hau egin digu:\n“Oso trena baliagarria eskaini diguzue, benetan. Arlo honetan ari gara lanean, aspaldian, Kontseiluarekin, eta baliatu ote dezakegun galdetzeko idazten dizuegu (gure blogean jarriz, adibidez).”\nEMUNen erantzuna hau da:\nBai, baliatu dezakezue materiala zuen blogean jartzeko edo beste erabileretarako ere; dena den, eskertuko genizueke materialaren sortzailea aipatuko bazenute, EMUN, Lana euskalduntzeko kooperatiba, hain zuzen.\nZer egin? Kontsumitzaile gisa (III) »\n« Mondragonen zeregin korporatiboak euskararen alorrean 2011n


Plaza bete jende Izagirre anaien omenaldian - Goierriko Hitza : Goierriko Hitza\nPlaza bete jende Izagirre anaien omenaldian\nOmenaldi xume baina hunkigarria egin diete Ormaiztegiko herritarrek Gorka eta Ion Izagirre anaiei. Udalak, Izagirre anaien peñak eta Goierriko Txirrindularitza bultzatuz elkarteak antolatutako ekitaldia izan da, eta plaza bete jende bildu da bi txirrindulariei babesa eta esker ona adierazteko. Txirrindulari gazteek egin diete lehendabiziko harrera eta ondoren, lagunek agurra eskaini diete. Segidan, udaletxeko balkoira igo eta opari eta oroigarrien txanda izan da. Bertsolariek ere, Gorkaren erorikoarekin sufritu eta Ionen garaipenarekin nola gozatu duten gogorarazi diete. Hunkituta eta esker oneko agertu dira bi anaiak. Ionek, nahiz eta Ormaiztegin ez bizi, bertako sentitzen direla esan du: “gu ormaiztegiarrak gara, harrikalariak”. Lehen pedalkadak “kale hauetan eta Mendizabalgo aldapan” eman zituztela gogoratu du. Gorkak berriz, “herritarren eta lagunen animoa eta babesa” beti jaso izan dituztela azaldu du eta eskerrak eman dizkie denei. Ekitaldia, zale eta gaztetxoentzako argazkiak sinatuz bukatu dute.


Donostia.eus - [Tramitea] Biztanleen Udal Erroldan izena emateko eskaera\nHome /Bulego birtuala /Tramiteak /Udal Errolda eta erregistro orokorra /Biztanleen Errolda /\nTramiteak Biztanleen Udal Erroldan izena emateko eskaera\nObjektua: Udalaren Biztanle Erroldan izena emateko eskatzea\n1. EskaeraEtor zaitez gure bulegoetara beharrezko dokumentuekin\n2. Izena emateaMomentuan bertan emango dizugu alta Informazio orokorra\nDonostiako Biztanleen Udal Erroldan inskribatzea Espainiar Estatuko beste udalerri batetik edo atzerritik hirira bizitzera datozenak, eta baita, edozein zioagatik, hirian bizitzen jarraitu arren, Donostiako Biztanleen Udal Erroldan agertzen ez direnak.\nTramite hau adierazitako arreta bulegoetan egin daiteke soilik.\nIkus ezazu tramitea nola egiten den Bertaratua atalean.\n- Biztanleen Udal Erroldan izena emateko eskabide-orria. Bertan ageri diren adinez nagusi guztiek sinatu behar dute orria, edo, hala badagokio, beren legezko ordezkariak. Etxebizitzaren erabilera beste pertsona bati badagokio eta pertsona hori bertan erroldatuta ez badago edo erroldatzeko asmorik ez badu, eskabidea sinatu beharko du izen ematea baimenduz.\n- Erroldan izena eman nahi duten pertsonen nortasuna egiaztatzen duen dokumentua, jatorrizkoa eta fotokopia (NAN, famili liburua 15 urtetik beherakoentzat NANik ez badute, egoitza-txartela, pasaportea, e.a.).\n- Jabea edo maizterra ez bada Erroldan izena ematen duenen artean, bere baimena eman behar du, izena emateko eskabide-orrian, eta bere NAN edo AIZren fotokopia ekarri beharko da, aurreko dokumentazio guztiaz gain.\nUnitate arduradunak eskubidea du nahi beste dokumentu osagarri eskatzeko, izapidea behar bezala bete ahal izateko.\n943- 481000 Izapideak egitearen arduraduna\nDepartamentua: Lehendakaritzako ZuzendaritzaUnitatea: Herritarren Arreta ZerbitzuaHelbidea: Ijentea Kalea 1\n1996ko urtarrilaren 10eko 4/1996 Legea, Toki Araubidearen Oinarriak arautzeko 1985eko apirilaren 2ko 7/1985 Legean Udal Errolda dela-eta ezarritakoa aldatzekoa.\n1996ko abenduaren 20ko 2612/1996 Errege Dekretua, Toki Erakundeen Biztanleriari eta Lurralde Mugaketari buruzko Araudia, 1986ko uztailaren 11ko 1690/1986 Errege Dekretuak onartua, aldatzekoa. Erlazionaturiko tramiteak\n- Ez ahaztu zerga-helbidea ere aldatzeko eskatzea, 900714033 doako telefonora deituta (Udal Ogasuna)\n- Horrela ez egitea inskripzioa iraungitzat jotzeko arrazoia izango da (Toki Araubidearen Oinarriak arautzen diten 1985eko apirilaren 2ko 7/1985 Legeko 16.1 artikulua, 2. paragrafoa).